robinsar sidauruk: Maret 2010\nSelamat Datang di Blog Saya. Saya Ucapkan Terima Kasih Banyak Atas Kunjungan Anda Ke Blog Saya. Mohon maaf bila ada kelemahan atau kekurangan dalam Blog Saya ini.\nAsa songon hata ni umpasa ma dohononku\nTangan do Botohon\nUjungna Na Jari Jari\nParjolo Au Marsantabi\nSantabi Amanta Raja dohot Inanta Sori Pada\nMolo Adong Na Hurang Lobi\nNa Husurat I Blog On.\nReuni di Binaling Pematang Siantar 26 Des 2009\nSetelah lulus dari SMA dan lebih dari 21 (dua puluh satu) tahun belum pernah bertemu, akhirnya pada tanggal 26 Des 2009, kita anak anak 3 Sos 5 Alumni 88 SMANTIGER P. Siantar dapat berkumpul untuk reuni dan pasombu sihol di Binaling Pematang Siantar. Jiwa, Semangat dan Keakraban semasa SMA masih terasa.... Semoga kita dapat bertemu lagi\nDiposting oleh ROBINSAR SIDAURUK di 01.52 Tidak ada komentar:\nPanorama Danau Toba Di Lihat Dari Sinapuran Simanindo Pulau Samosir\nDiposting oleh ROBINSAR SIDAURUK di 01.29 Tidak ada komentar:\nLabel: Danau Toba\nUlaon Adat Na Gok (Pesta Ulaon Unjuk)\nUlaon Adat Na Gok - Marhata Somba ni Uhum Somba ni Adat Marhite-hite Sinamot\nAcara Pesta Unjuk dan Ulaon Adat Marhata Somba ni Uhum Somba ni Adat Marhite-hote Sinamot adalah Puncak acara ulaon adat paradaton Pamuli Boru atau Pangolihon Anak dalam bentuk Ulaon Alap Jual atau Taruhon Jual. Marhata Somba ni Uhum Somba ni Adat Marhite-hite Sinamot, songon naung pinatorang, on ma songon puncak ni ulaon adat-paradaton pamuli boru manang pangolihon anak, di ulaon alap jual manang taruhon jual. Molo tung pe dipatupa ulaon marhata sinamot andorang so pamasu-masuon, manang songon nasomal laos di ari ni unjuk (pesta), ianggo taringot tu rumang dohot ruhut ni panghataion hira dos do i. Sai jolo marsipanganon do biasana, dung i marbagi jambar asa ditorushon tu na marhata sinamot.\nDung sidung mangan angka tutur, dipungka ma ulaon adat-paradaton. Jala tangkas taboto andorang so marsipanganon hian, nunga dipasahat paranak tu parboru tudu-tudu ni sipanganon namarsaudara, boi do i namarmiak-miak manang lombu sitio. Suang songon i parboru, nunga pasahathon dekke tu pihak paranak. Alai porlu pinatorang di son saotik taringot tu ulaon marhata Somba ni Uhum Somba ni Adat Marhite-hite Sinamot na dipatupa jala dipasada dohot ulaon pesta unjuk, khususna ma i taringot di ulaon di alaman manang di gedung pertemuan:\n1. Molo ulaon di alap jual (ulaon di alaman ni parboru), parboru dohot kedua pengantin, suang songon i dohot paranak rap masuk ma tu gedung pertemuan jala masing-masing hasuhuton hundul ma di inganan naung ditontuhon.Pihak parboru ma naparjolo manggorahon angka horong ni hula-hulana, asa masuk nasida tu gedung jala tangkas do i dijalo di ruhut paradaton.\n2. Molo ulaon taruhon jual do (ulaon di paranak) rap masuk do suhut paranak dohot parboru suang songon i dohot pengantin tu gedung, alai mulak do muse pihak hasuhuton ni parboru mandapothon angka dongan tubuna. Jadi holan napataruhon boru muli do nasida tu inganan ni paranak. Jadi, ingkon tangkas do muse gorahonon jala jaloon ni suhut paranak pihak parboru (hula-hulana), suang songon i di ruhut adat-paradaton (parboru mamboan boras sipir ni tondi dohot dekke). Alai sebagian sian boras i dipapulik do deba asa adong pangkeonna di ulaon paulak une.\nMolo dung masuk tu gedung, laos pihak paranak do najumolo manggorahon jala manjalo horong ni hula-hulana. Dung sae pe i asa dilehon paranak tingki tu parboru laho manjalo hula-hulana. Jala boras sipir ni tondi nabinoan ni hula-hula ni parboru biasana dilehon do itu pihak paranak, manang sesuai tu hasil kesepakatan (dos ni roha) ni Parboru dohot Paranak hian.\nHata ni napasahat tudu-tudu ni sipaganon i, hira songon on ma:\nProtokol ni Paranak:\n“Di hamu hula-hula nami Raja (didok margana), di ari na uli di bulan na denggan on hupasahat hami tu hamu tudu-tudu ni si panganon na marsaudara, tudu-tudu ni panggabean parhorasan ma on rajanami. Asa songon hata ni si tua-tua ma dohonon,\nBagot na marhalto ma natubu di robean,\nHoras ma hamu na manjalo, horas di hami namangalean. Botima!”\n(diolophon angka natorop)\nHata pasahat dekke, songon on ma didok parboru:\nProtokol ni Parboru:\n“Di hamu Raja ni Pamoruonnami, asa dos tuatna dos nangkokna, mangarade ma hamu!\nDi son hupasahat hami tu hamu dekke simudur-udur, dekke sitio-tio, dekke sahat. Asa sai mudur-udur ma hamu tu dolok tu toruan, sai tio ma angka ngolu-ngolu dohot mual inumonmuna. Sahat ma tutu angka nauli nadenggan jaloonmu sian Tuhanta, asa las ma rohamu. Botima!” (diolophon natorop).\nSitiptip ma sihompa golang2 pangarahutna\nTung songoni pe natupa sai godang ma pinasuna.\n“Ala hamu do napatupa sipanganon, ba hamuma Raja ni Boru mambahen tangiang!”\nProtokol ni Paranak :\n” Nauli Rajanami”\nSahalak sian paranakma mambaen tangiang sipanganon. Dung martangiang mangan, i dokhon Protol Paranak ma hira songonon :\n”Sitip si gompa golang golang pangarahutna\nTung Songoni pe natupa sai godang ma pinasuna\nMarjomut ma hita ”\nTingki marsipanganon, borhat do suhut parboru dohot paranak mandapothon angka tuturna songon patama-hon, pasangaphon nasida di tingki namangan dope. Alai laos di namangan i, mardalan do sulang-sulang sian pihak paranak tu horong ni parboru. Jala tangkas do i digorahon paranak melalui protokol nasida.”\n“Di hamu Hula-hulanami Raja/Marga ……….., hupasahat hami ma tu hamu sulang-sulang natabo.”\nLaos borhat ma pihak Paranak pasahathon sulang-sulang tu Parboru. “Asa manumpak ma sahalamu di hami pamoruonmuna jala namasu-masu ma Tuhanta di hita saluhutna. Lasma rohamu Rajanami. Botima.”\nHira di tingki nasatongkin i, dipasangap Protokol Parboru dohot Paranak ma angka tutur sian pihak nasida ganup taringot tu tudu-tudu ni sipanganon dohot dekke naung nijalo nasida (sian pamoruan/hula-hula) jala didok Protokol Parboru dohot Paranak ma hira songonon :\nProtokol ni Parboru :\n” Di hita na mardongan tubu suang songoni boru dohot bere, molo tung di jolo ni hasuhuton pe tudu-tudu sipanganon dohot dekke naung i pasahat paromoruanta dohot horong ni hulahula dohot tulangta naung rap manjalo do hita di si jala tahalashon ma i.”\n” Di hita na marodongan tubu suang songoni boru dohot bere, molo tung di jolo ni hasuhuton pe dekke naung i pasahat hula-hula ta dohot tulangta naung rap manjalo do hita di si jala tahalashon ma i.”\nAla adong di jalo Paranak dohot Parboru dekke siuk sian horong hula-hula dohot tulang, denggan ma nian asa igorahon dekke siuk na ni pasahat ni horong hula-hula tu nasida. Hira songon ma hatana.\n”Hu jalo hami do dekke siuk sian Hula-hula dohot Tulang nami nahuparsangapi hami (didok margana jala digorahon sada-sada). Maulite godang ma hupasahat tu hamu hula-hula dohot tulang nami.”\n“Di hamu Borunami, asa seseati hamu jolo ate-ate dohot aliang-aliang on jala bagihon hamu tu angka tuturta.” Dibagihon angka borunasida i ma juhut nasineatan i tu angka tutur.\nHasuhuton Paranak mambagi (pasahathon) dekke nanijalo nasida sian angka horong ni hula-hula dohot tulang tu angka dongan tubuna songon i tu boru/bere dohot dongan sahuta. Tu tulang dipasahat alai didokmai Dengke Lompan.\n“Di hamu Borunami, asa i bagihon hamu dekke na i pasahat ti hita tu angka tutur ta.” Dibagihon angka borunasida i ma dekke i tu angka tutur.\nDung renta jala sidung namarsipanganon , jonjong ma Protokol ni Paranak laho mangido pangurupion sian nanigokhon na (dongan tubu, boru, dongan sahuta dohot ale-ale) laos di dok ma hira-hira songonon :\n”Di hamu na huparsangapi hami Amanta Raja dohot Inanta Soripada dohot hita mardongan tubu, boru bere, dongan sahuta, ale-ale suang songoni na hugokhon hami, hirim situtu do roha nami i pangurupian muna, jadi ro ma hamu mandapothon hami laho pasahatton tanda holong muna tu hami i ma tumpak na godang. Nungnga rade be hami. Mauliate ma.\nDung sidung managalehon tumpak angka horong na ni gokhon paranak, jonjong ma Protokol ni Paranak laho pasahatton hata maulite.\n”Di hamu na huparsangapi hami Amanta Raja dohot Inanta Soripada dohot hita mardongan tubu, boru bere, dongan sahuta, ale-ale suang songoni na hugokhon hami, mauliate godang ma hupasahat hami tu hamu salahutna isiala tumpak na godang naung i pasahat hamu tu hami. Ndang tarbalos nami i sude, alai pos do rohanami, Amanta Debata Pardenggan Basa i ma na mambalos sude holong ni roha naung i pasahat hamu tu hami nangkin. Sahali nai, mauliate godang ma.”\nMasa do muse taida, dung sidung acara manjalo tumpak, dilehon paranak do kesempatan tu pengantin boru laho mambuat (manjomput) tumpak i songon mambahen las roha nasida. Sada simbol manang tanda holong ni roha do i tu pengantin.\nDung une jala renta mardalan sude na i, dipungka ma panghataion tu namarhata sinamot. Songon on ma ruhut dohot rumangna: (laho tu na MARBAGI JAMBAR)\n“Beha Amangboru, nunga boi torushononta ulaonta on?”\nProtokol ni Paranak: “Nauli Rajanami.”\n“Alai Amangboru mangido tingki hami satongkin, asa marsi-parsangapan jala mardos ni tahi jolo hami angka namardongan tubu.” Laos ditorushon, jala hatana hira songon on:\n“Di hita na mardongan tubu, haha-anggi, ingot do hota tu tona ni ompunta Sada do hita, Sisada anak Sisada Boru sada songon songon daion mual do hita dang dua songon dai ni tuak, ala hami sian haha (anggi)-muna ma nuaeng manghasuhuthon ulaonta on, hamu anggi (haha)-nami ma nagabe panomboli. Didok natua-tua:\nTinallik huling-huling asa tarida holi-holi,\nmolo hahana (anggina) ma hasuhuton, anggina (hahana) panomboli.”\n“Nuaeng pe hupasahat hami ma ulaon dohot angka panghataion tu hamu, asa hamu ma namanungkun dohot namangalusi raja ni pamoruonta annon.”\nManghatai ma angka haha-anggi ni parboru taringot tu pangidoan ni hasuhuton i, jala molo dung dos roha nasida, ditontuhon ma nagabe Raja Parhata, jala anggi manang hahana gabe sibagi jambar.\nLaos didok Parsinabung ni Parboru:\n“Mauliate ma di hamu suhutnami. Tangkas do dipasangap hamu hami dongan tubumu. Hujalo hami ma pangidoanmuna i. Toho do i tutu, sada do hita sisada anak sisada boru sada songon daion mual do hita dang dua songon dai ni tuak. Sahali nari mauliate ma di suhut-nami.”\nLaos diandehon Parhata ni Parborui ma hatana tu Raja ni Hula-Hula dohot Tulang) mandok:\nParsinabung ni Parboru :\n”Di hamu nahuparsangapi hami Raja ni Hula-Hula dohot Tulangnami: (huhut ma digorahon Marga nasida ), naeng pungkaonnami ma manghatai dohot Raja ni Pamoruonnami Raja............ Raja nami Raja Bolon di jolo hamu raja siaduaon, di pudi pe hamu raja si paimaon, di tonga-tonga hamu raja sihaliangan sihorus nasuksuk do hamu Rajanami sigohi nalonga, songon nidok ni umpama Rajanami: Ranting ni Bulu Duri, sanjongkal dua jari, Hula-Hula dohot Tulang naburju do hamu naolo manuturi jala naolo mangajari di hami Borumu, antong mangido ma hami asa tiroi hamu hami di panghataionnami dohot Pamoruonnami asa sude mardalan tu na denggan, dohot las ni roha, botima pangidoannami. Mauliate ma. Laos ditorushon ma panghataion tu Paranak. “Di hamu Raja ni Pamoruon nami, molo dung rade hamu asa tapungka manghatai.”\nMolo dung dipasangap dongan tubu, boru, bere dohot horong ni hula-hulana, jala hira dung adong aba-aba persetujuan, ditorushon ma na manghatai. (Sikap sisongon on porlu do lestarihononhon di ulaon paradaton. Alana molo di deba huta/luat di bona pasogit, gabe hira hurang arga nama hula-hula dohot angka tulang. Gabe hira dongan sahuta nama naberperan dohot manontuhon angka ulaon).\n“Nauli Rajanami, alai lehon hamu jolo tingki di hami pamo-ruonmuna, asa jolo masipasangapan hami namardongan tubu.” (dioloi parboru).\n“Nuaeng pe hupasahat hami ma ulaon dohot angka panghataion tu hamu, asa hamu ma namanungkun dohot namangalusi hula-hulanta Raja........annon.”\nLaos didok Parsinabung ni Paranak:\nLaos diandehon Parhata ni Paranak ma hatana tu Raja ni Hula-Hula dohot Tulang) mandok:\nParsinabung ni Paranak:\n”Di hamu nahuparsangapi hami Raja ni Hula-Hula dohot Tulangnami: (huhut ma digorahon Marga nasida ), naeng pungkaonnami ma manghatai dohot Hula-hula nami Raja............ Raja nami Raja Bolon di jolo hamu raja siaduaon, di pudi pe hamu raja si paimaon, di tonga-tonga hamu raja sihaliangan sihorus nasuksuk do hamu Rajanami sigohi nalonga, songon nidok ni umpama Rajanami: Ranting ni Bulu Duri, sanjongkal dua jari, Hula-Hula dohot Tulang naburju do hamu naolo manuturi jala naolo mangajari di hami Borumu, antong mangido ma hami asa tiroi hamu hami di panghataionnami dohot Raja ni Hula-hula nami asa sude mardalan tu na denggan, dohot las ni roha, botima pangidoannami. Mauliate ma. Laos ditorushon ma panghataion tu Paranak. “Di hamu Hula-hula nami Raja ...... ., Raja Bolon, nunga rade hami.\n“Di hamu Raja ni Pamoruonnami, tangkas do nangkin dipasahat hamu tudu-tudu ni sipanganon tu hami, didok natua-tua: Asa jolo diseat hata asa diseat raut. Beha Amangboru, hira songon dia ma partordingna?”\nMolo dung dos hian roha ni paranak, biasana nunga ditontuhon ise na gabe parhata dohot namambagi jambar. Alai, molo tung pe mangido tingki muse nasida, nauli ma i. Jadi molo dung dos roha ni paranak, ditontuhon ma namanghatai di parjambaron dohot di namarhata sinamot. Taringot di hatana, hira dos do songon naung niulahon ni parboru.\n“Mauliate ma di Rajai. Di sungkun-sungkun muna taringot di tudu-tudu ni sipanganon i, nunga hupasahat hami tu hamu. Asa hamu ma Rajanami namangaturhon. Molo sian hami pamoruon-muna, namangulahon ma hami.”\nMolo di ulaon alap jual, somalna didok si dapot solup ma paranak. Alai molo di ulaon taruhon jual, olo adong hata ni parboru mandok sidapot solup ma hami.\nParsinabung ni Parboru:\n“Amangboru, molo dos rohanta, songon on ma konsep ni parjambaran: Sibagi dua ma tudu-tudu ni sipanganon i. Alai molo Osang tu Hula-hula nami mai, dohot ihur-ihur tinggal ma i di hami.”\n“Nunga nauli i Rajanami.”\nDiulahon ma namarbagi jambar, jala laos dipasahat ma hombar tu hasahatanna. Taringot di ruhut-ruhutna, pinatorang do di bagian ruhut-ruhut parjambaron.\n“Amangboru, didok situa-tua: Binsar ma mata ni ari, rondang ma mata ni bulan. Asa tamulai manghatai, pasahat hamu ma pinggan panungkunan.”\nParsinabung ni Paranak :\n”Mauliate ma Rajanami,\nIa marcahayo ma songon Mataniari\nMarsinondang songon Bulan\nNungnga manggora Hula-Hula laho mamungka manghatai\nDison pasahatonnami ma Pinggan Panungkunan.\nBorunami; pasahat hamu Pinggan Panungkunan on tu jolo ni Hula-Hulanta”\nCatatan: Pinggan Panungkunan ima Pinggan Pasu marisihon: si Pir ni Tondi (dahanon), Napuran (ganjil), Hepeng : 4 lembar sipata ditambai dohot tango-\n”Mauliate ma Amangboru, dison nunga dipasahat hamu Pinggan Panungkunan, Pinggan Pasu, nahot dihundulanna, asa dipasu-pasu Tuhanta ma hita saluhutna, jala hot ma hita di angka padan dohot uhum paradatonta i.. Songoni muse peak do napuran sirara uruk, napuran sirata bulung sipalas roha ni Inanta Soripada, ba sai rata ma antong parhorasan panggabean i dapotonta tujoloan on. Huhut do dison boras sipir ni tondi, parbue siribur-ribur sai anggiat ma torop maribur angka pomparanta huhut matangkang manjuara, dohot Boru naburju marroha, jala dohononnami ma\nAsa pirma pokki, bahul-bahul pansaloman,\npirma tondita ditambai Tuhan di hita angka pansamotan.\nDison adong muse ringgit sitio suara, homitan ni boru ni Raja, sipatamba las ni rohanta diloloan bolon on, na nicetak ni pamarentanta, tarida ma antong dison na Anak ni Raja do hamu, Pahompu ni namora, asa dohononnami ma : Binanga ni sihombing\nbinongkak ni tarabunga,\ntu sanggar ma amporik,\ntu lubang ma satua,\nsai sinur ma napinahan gabe naniula,\nhujalo hami ma on:\n(catatan: dibuat ma hepeng i, 3 lembar: salembar dilehon tu hambirangna, salembar dilehon tu siamunna, jala salembar ma hasurungan ni ibana Parsinabung)\n“Mauliate ma Amang Boru ala nunga sahat tu hami Pinggan Panungkunan,\nSongon hata ni Natua-tua namandok:\nNibutbut Duhut-duhut laos dapot dohot Halosi\nAla nunga nijalo Pinggan Panungkunan,\nmulak ma muse Pinggan Pangalusi.\nSaonari pe Mulak ma muse tu hamu songon Pinggan Pangalusi.Borunami pasahat hamu ma jolo Pinggan Pangalusi on tu Paribanmu Parhata ni Borunami”.\nDiuduti ma hatana mandok:\n”Amangboru, Ia nunga bosur hita mangan indahan nalas, dohot marlompan juhut nataboi, dohot minum aek sitio-tio, sai tu tioma ma angka pansamotan dohot parsaulian i tu joloanon tumpahon ni Amanta Pardenggan Basai.\nTaringot di sipanganon i dohononnami ma:\nMarbau tanduk,marbau holi holi\nOtik Sipir ni tondi\nSai Pamurnas ma i Tu Daging\nSaudara ma tu bohi\nSi palomak imbulu ma i, si paneang holi holi jala sipasindak panaili.\nSinimbur ni Panghat ma Tu sinimbur ni hotang,\nSai tudia pe hamu mangalangka Sai disi ma hamu dapotan pansamotan.\nSongon hata na mandok :\nSai jolo ninangnang do asa ninungnung\nSai jolo pinangan do asa nisungkun,\nIa namanungkun ma hami nuaeng Raja ni Boru\nDia ma langkatna\nDia ma unokna\nDia ma hatana dia ma nidokna\nDipaboa Raja i Boruma”\n“Mauliate ma di Rajai, di son nunga sahat be pinggan pangalusi tu hami. Manungkun ma hamu tutu di sintuhu ni sipanganon na so sadia i, jala dohononnami ma:\nAsa sitiptip ma sigompa, golang-golang pangarahutna,\nOtik so sadia pe natupa, sai godang ma pinasuna.\nAsa bagot na marhalto ma niagatan di robean,\nHoras ma di hamu na manjalo, horas di hami na mangalean.\n“Molo hatana Rajanami, panggabean parhorasan do. Botima!”\n”Horas ma jala gabe Amangboru dialusmunai, ia didok hamu parhorasan panggabean do hape nanidokna, ba mauliate ma tadok tu Amanta Pardengganbasai, tutuma songon hata na mandok :\nTimbo dolok martimbang\npanatapan tu pangaloan,\nSai manumpak ma Amanta Debata nadiginjang,\nsai ro ma dihamu singkat ni i marlipat ganda angka pansamotan\nI dok natua-tua :\nMarangkup do nauli\nJala udur songon mardalan\nSiangkup songon na hundul\nDisiangkup panggabean parhorasan amang boru, manungkun jala manangkasi ma hami hami amangboru songon hata na mandok :\nTangkas ma Uju ni Purba\nLaos tangkas ma Uju ni Angkola\nTangkas ma hita maduma\nLaos tangkas ma hita mamora\nTangkas ma i paboa hamu amangboru hata nauli hata nadenggan asa tangkas di bege angka Amanta Raja dohot Inanta Soripada tarlobi angka Raja ni Hula-hula dohot Tulang. Batima Raja ni boru”\n”Nauli Raja nami. Tung mansai las situtu rohanami umbege sungkun-sungkunmunai, tutu ma hamu sisuan bulu jala si panjala, siboto uhum do hamu jala angka anak ni Raja. Songon nanidokmunai Rajanami :\nPaboaonnami ma rajanami angkup ni parhorasan panggabean i:\nDidok umpama ni ompunta najolo:\nDenggan ma bulu godang,\ndenggan baen hite-hite.\nMolo anak manang boru balga jala magodang\ndenggan ma asa hot ripe.\nAsa tubuan laklak tubuan singkoru i dolok Purba Tua\nAsa tubuan anak dohot tubuan boru ma nasida\njala jengkar-jengkar dihangoluan\nDongan nasida saur matua.\nDi tingki ari na salpu i nunga tangkas ro hami di mandapothon hamu di napatua hata dohot marhusip. jala nangkin nunga rap mangudurhon hita di anak nami dohot boru ni rajai tu adopan ni Amanta Debata di Bagas JoroNai laho manjalo pasu-pasu parsaripean nasida marhite naposo ni Tuhanta. Mauliate ma di Tuhanta Pardenggan Basai. Marpungu ma hita nuaeng dibagas namarampang namarjual sigonggom pangisina on, asa mangido dohot mangelek ma hami tu hamu Rajanami diharadeon ni rohamu asa tauduti ma nian ulaonta on namarhata somba ni uhum somba ni adat marhite-hite sinamot ni boru ni rajai.”\n”Tutu ma nanidokmunai Amangboru, denggan ma bulu godang denggan baen hite-hite molo anak manag boru balga jala magodang, denggan ma asa hot ripe. Jala didok hamu asa tauduti ulaonta namarhata somba ni uhum somba ni adat marhite-hite sinamot ni boru nami. Mauliate ma di Debata:, Mauliate ma dihamu Raja ni Borunami.Ai nunga pitu lilinami paualu jogianami, nunga nauli nipinami ma adong hamu pandurungannami,ba tangkas do huboto hami anggo hamu Raja …………….Pat ni gaja tu pat ni hora angka pomparan ni Raja do hamu jala angka namamora. dibahen i pasahat hamu ma sinamoti mansai godang. Botima hatanami Raja ni Boru”\n”Mauliate ma Rajanami, suang songoni dohonon nami tu hamu hula-hula nami, tangkas do huboto hami hamu Rajanami Pat ni gaja tu pat ni hora angka anak ni Raja do hamu jala angka namora, dohot naburju marroha.Tangkas do hutanda hami burju ni rohamu Raja nami mar-Boru: Ai songon nidok ni umpamai Rajanami : Urat ni Singkoru, dihunghupi bulung bira, anggo haburjuon ni hamu Raja xxxxxxxxxxxxxx marboru nunga tarbarita sahat ro didia. Mangingot i do Rajanami umbahen nabarani hami ro toadopanmu : ai ida-ida do nabutong jora-jora do namale. Jadi namarsomba ma hami tu hamu Rajanami taringot tu somba ni uhum somba ni adat marhite-hite sinamot ni Parumaennami, tarsongon on ma nian Rajanami elek-eleknami asa si sahali manombahon ma hami Rajanami disomba ni Uhum, somba ni Adat di-godang ni Sinamot ni Parumaennami sipasahatonnami tu hamu Hula-Hulanami. Songoni ma somba pangidoannami tu hamu Rajanami.”\n“Horas ma jala gabe Raja ni Boru, pangidoanmu asa sahali mangelekhon sahali manombahon hamu di godang ni Sinamot, anggo ahu sandiri ala tangkas do hamu tinanda naburju mar- hula-hula: alai Amangboru, asa tung tangkas botoon ni angka Amanta Raja dohot Inanta Soripada dipangidoanmu di Somba ni Uhum, Somba ni Adat dohot di hata ni Sinamot sipasahatonmu\nharu dipaboa Raja ni Boru ma”\nParsinabung ni Paranak : “\n“Mauliate ma Rajanami, malambok pusu, tangkas ma tutu paboannami pangidoannami tujolo ni Rajai, di Somba ni Uhum, Somba ni Adat dohot dihata ni Sinamot sipasahatonnami tarsongon on ma Rajanami pangidoannami: Sinamot SITOMBOL ma nian Rajanami, disi ma Lombuna disi ma Hodana dst jala hupasada hami ma gabe Rupiah, jala ALAP JUAL ma Parumaennami, di alaman ni Rajai ma Ulaon, jala mangingot di angka porlu ni tingki Rajanami ULAON SADARI ma nian Songoni ma jolo somba pangidoannami Rajanami.”\n“Dihita namardongan tubu, songoni nang Boru dohot Berenami, tarlobi di hamu sude nahuparsangapi hami Raja ni Hula-Hula dohot Tulang nami, nunga rap umbege hita dipangidoan ni Pamoruon asa sisahali mangelekhon/manombahon ma nasida disomba ni Uhum, disomba ni Adat dohot di godang ni Sinamot sipasahaton nasida, ima Sinamot na-Gok Sitombol, Alap Jual, jala Ulaon Sadari beha alusmu::\nSongon on ma pangatur ni panungkunan: (ndang pola be tinaringotan Horbo, Lombu d.n.a.) Parjolo dipasahat ma tu Boru dohot bere:\nHata Sian Boru :\n“Mauliate ma Rajanami, diingot hamu do hami antong Borumu, anggo sian hami Borumu, alusnami sipangihut do anggo hami, songon dia pe haputusanmu Rajanami, namangihuthon ma hami, botima hatanami Rajanami.”\nParsinabung ni Parboru\n“Songoni ma alus sian Borunta, nuaeng pinasahat ma tu hita na-Mardongan Tubu”\nHata Sian Dongan Tubu:\n“Mauliate ma Hahadoli, songoni pos ni roham tu pangidoan ni Pamoruonta taringot di Sinamoti, songoni do nang hami dongan tubumu sada do hita songon daion mual songon dia pe pandokmu/ alusmu tu Pamoruonta songoni do nang alusnami, hupasahat hami ma tu hamu Haha/Anggi Doli, ima hata sian hami sude Dongan Tubu.\n“Mauliate ma husapahat tu hamu Dongan Tubu"\nParhata Parboru mangandehon hata tu sude Hula-Hula:\n”Di hamu saluhutna Hula-Hulanami; (unang lupa manjouhon Marga ni Hula-Hulai) nunga rap umbege hita Rajanami di pangidoan ni Pamoruonnami di Somba ni Uhum, Somba ni Adat di hata ni Sinamot sipasahaton nasida tu hita asa nian sahali mangelekhon, sahali manombahon ma ninna nasida. Andorang so hualusi hami pangidoan ni Pamoruonnami asa pos rohanami Rajanami mangido ma hami di-panuturion sian hamu sude Hula-Hulanami, ai songon nidok ni Ompunta sijolo-jolo tubu : Ranting ni Bulu Duri, sanjongkal dua jari, hamu do hula-hula naburju manuturi, huhut hula-hula pangajari, (laos digora ma Boruna laho pasahathon Microphone tu Hula-Hula)\nHula-Hula manungkun donganna sahundulan = biasana satolop do nasida Tulang ni Boru Muli ma mangalusi)\nHula-Hula ni Parboru:\n“Horas ma jala gabe dihamu Raja ni Borunami, Taringot ni pangidoanmu tu hami hula-hulamu, nunga satahi hami, ahu ma namangalusi:\nMansai las rohanami umbege panghataionmuna hamu namarhula-marboru naung masipaolo-oloan: ba sian hami hula-hulamu sidohononnami tu hamu ba Balintang ma Pagabe, Tumondalhon sitadoan\nSai Asi ma roha niTuhanta,\nArimuna ma gabe\nmolo olo hamu masipaolo-oloan.\nSongoni ma hata sian hami Hula-Hulamuna.”\n“Mauliate godang ma dohonon nami tuhamu hula-hula dohot tulang nami i panuturion muna.Songoni ma dihamu Raja ni Pamoruonnami, nunga dibege hamu panghataion sian hami namar- Dongan tubu, Borunami, tarlobi sian Hula-Hulanami, jadi: andorang so hualusi hami pangidoanmunai Amangboru, haru dipatangkas Amangboru ma Somba ni Uhum, somba ni Adat dohot godang ni Sinamot ni Borunami nanaeng sisombahononmu tu hami, asa dibege sude Amanta Raja dohot Inanta Soripada naliat nalolo, songoni ma\n“Horas ma jala gabe Rajanami, andorang so husombahon hami pangidoannami Rajanami asa tangkas diida Rajai naung sahata hami, denggan ma hupangido soara sian nasida: Dongan tubu, borunami tarlobi dohot hula-hulanami, lehon hamu ma jolo tingki dihami asa manghatai hami Rajanami.\nParsinabung ni Paranak : didok ma hatana songon on:\n“Di hamu Boru dohot Berenami, hamu do nahupangasahon hami di ulaon on, asa pos roha ni Hula-Hulanta naung sisada hata sisada tahi hita dihata ni sinamot sisombahononta tu Hula-Hula Parboru, asa lehon hamu ma hata sian hamu Boru dohot Berenami”\n“Mauliate ma dihamu hula-hulanami, taringot ni hata sian hami Rajanami, songon dia pe nanaeng hatahononmu taringot tu Sinamot dohot Ulaon Adat tu hula-hulani hula-hulanami, rade ma hami Boru dohot Beremu laho manungkoli hamu di gogo dohot sipatupaon. Mauliate ma.”\nSongoni ma dihamu saluhutna nahuparsangapi hami Raja ni Hula-Hulanami (didok ma susunan ni Hula-Hulai suang songoni dohot Marga nasida) nunga dibege hamu pangidoannami tu Raja ni Hula-Hulanami asa sahali manombahon nian hami digodang ni Sinamot sipasahatonnami. Andorang so huhatahon hami pangidoannami on Rajanami: mangido ma hami dipanuturion sian hamu, ai hula-hula naburju do hamu naolo maniroi hami angka Pamoruonmu,: ai songon nanidok ni Ompunta naparjoloi do dohononnami: dijolo hamu siaduon Rajanami dipudi hamu sipaimaon sihorus na gok do hamu Rajanami, sigohi nalonga, hupasahat hami ma panghataion on tu hamu, botima. (huhut dijou Boruna laho pasahathon Microphone)\nHata sian Hula-Hula ni Paranak: Ndang pola berbedai sian hata ni Hula-Hula ni Parboru, tong do Balintang ma pagabe tumandanghon sitadoan, arimuna ma gabe molo dung masipaolo-oloan, songoni ma hata sian hami sude Hula-Hulamuna. Dungi dipasahat ma tu Dongan Tubu\nHata sian Dongan Tubu ni Paranak:\n“Sian hami dohononnami ma ala naung sahata do hita sian mulanai ba songon dia ma hatamu naung sahata ma hita hahadoli, botima alusnami.”\n“Rajanami, Hula-Hulanami nunga dibege hamu naung sahata do hami namardongan tubu, borunami tarlobi dipanuturion sian hula-hulanami, dipangidoannami asa sahali manombahon, sahali mangelekhon hami disomba ni uhum, somba ni adapt, di godang ni Sinamot sipasahatonnami.\nAntong Rajanami, mangoloi pangidoanmunai asa dohononnami ma: disi ma Horbona, disi ma Lombuna, , Masna, dohot Serena, alai Rajanami unang pola lola hamu pabarahon Horbo, dohot Lombu i, , hupasada hami ma sudenai gabe Rupiah ni Pamarentanta. Sinamot na gok sipasahatonnami: Sitombol ma Rajanami, Alap Jual, Ulaon Sadari, jala godangna Rajanami sombahononnami ma Rp. 50.000.000,==\nParsibanung ni Parboru:\n“Mauliate ma Raja ni Boru, Rp. 50.000.000,== ma godang ni sinamot sipasahatonmu, sitombol, Alap Jual dohot Ulaon sadari alai nang pe songoni\nanggo Upa ni Suhi ni Ampang na-Opati dohot angka nahombar tusi pasahaton\nmu do ate Amangboru.\n“Baris-baris ni Gajah dirura pangaloan molo marsuru Raja dae ma sooloan ba songon dia pandok ni Rajai Huoloi hami mai Rajanami.\nSongoni ma dihita saluhutna napunguon, tarlobi dihamu Hula-Hulanami dielek-elek ni Pamoruonnami dihata ni Sinamot dohot godangna nunga rap umbege hita. Alai, (dipasahat hatana tu Suhut Sihabolonan) di hamu Suhut Sihabolonannami, didok natua-tua Lasiak natata didia panggilingan, manghatai pe Raja hata tu Raja hata dihamu Suhut Sihabolonan do anggo keputusan. Nunga dipaboa pamoruonta pangidoan nasida di somba ni uhum, somba ni adat dohot godang ni Sinamot ni Borunta sipasahaton nasida ima godangna Rp. 50.000.000,== Sitombol, Ulaon Sadari. Hupasahat hami ma tu hamu.\nHata Alus sian Suhut sihabolonan: (manang Paidua ni Suhut)\n“Horas ma jala gabe, dihamu Hahadoli/Anggidoli – dangkana do rantingna songon dia hata ni hahana songoni do hata ni angina,. Mauliate ma dihamu saluhutna , sada do hita songon daion mual, sisada Anak sisada Boru, songon dia pe naung dihatai hamu dohot pamoruonta, molo dung denggan dirohamu nadohot do hami marlas niroha disi, Mauliate ma dihamu.\n“Dihamu Raja ni Pamoruonnami, nunga be sisada hata sisada pandohan hami Hula-Hulamuna: sai songon nidok ni umpama ma: Amporik mallipik, Onggang marbabang, sai gabe ma parsinamot naotik, gabe ma parsinamot nagodang.\nDipangidoanmuna asa sombahononmu ma godang ni Sinamot sipasahatonmu tu hami Hula-Hulamuna godangna Rp. 50.000.000,== sitombol, Ulaon Sadari tambani Jambar ni Suhi ni Ampang na-opat holoi hami mai, Horas ma jala Gabe, ro ma hamu pasahat hamu ma.”\n“Horas ma jala Gabe Rajanami, Mauliate ma dipangoloionmuna dielek-eleknami. Laos digora ma Suhut Paranak huhut mandok songon on::\ndi hamu Suhut Sihabolonan nunga tangkas dioloi Hula-Hulanta pangidoanta di godang ni Sinamot sipasahatonta, ro ma hamu laho pasahathon Sinamot Nagok tu Hula-Hulanta.”\n(Dung dipangido musik. Ro ma rombongan ni suhut sihabolonan Paranak mamboan Sinamot diatas ni piring dohot sipir ni tondi, dipasahat ma jolo tu parhata ni Paranak, dungi dipasahat nuse tu Parhata ni Parboru, baru pe asa borhat nasida manomba Suhut Sihabolonan Parboru.\nDung ditortorhon, dapatedek Suhut Parboru ma ulosna jala disaburhon Inanta sian Paranak ma Sinamoti dohot sude isi ni pinggani tu Ulosi. Dibungkus Inantai ma Sinamoti laos dibagasan Ulosi, - dungi masijalangan)\nIhut ma muse pasahat Parjambaran tu Suhi ni Ampang Naopat dohot uduranna:\n• Suhut sihabolonan Parboru : Sijalo Sinamot sian Suhut Paranak\n• Upa ni Sijalo Bara : napasahathon Pamarai\n• Upa Pariban : napasahathon Sihunti Ampang\n• Upa Tulang : dipasahat Suhut Sihabolonan Paranak dohot Suhut Parboru,\nlaos dipasahat Suhut Parboru ma Pinggan Panganan tu Tulang ….\n• Upa ni Simandokhon : dipasahat Anak manjae\n• Upa Todoan, parorot dohot lan angka sijalo jambar : sesuai tu susunan sian\n• Pomparan ni Ama ni Suhut marhaha maranggi : Sijalo Upa Todoan\n• Pomparan ni Ompung Marhaha maranggi : Sijalo Upa Todoan/Panghaei\n• Pomparan ni Amang mangulahi Marhaha maranggi : Sijalo Upa Todoan/\n• Iboto ni Suhut : Sijalo Upa Parorot\n• Punguan ni Marga : Sijalo Upa Punguan\n• Pinggan Panganan : tu Parboru upa ni natorop (biasana Parboru do\nParadehon pinggan panganan alai dipasahat ma jolo tu Parhata ni Paranak\nasa songon na sian Paranak Pinggan Panganani)\n• Tulang ni Hela : Sijalo Upa Tintin Marangkup (napasahathon Suhut Parboru\nnidonganan ni Suhut Paranak) Dijalo Suhut Parboru ma amplop namarisi\nhepeng sian Suhut Paranak laos dipasada tu amplop nanaeng\nsipasahatonna tu Tulang ni Helai.\n“Di hamu Raja ni Pamoruonnami, saonari sahat ma hita pasahathon jambar nagok tu tulang ni hela nami, ima sijalo tintin marangkup, haha parhundulnami Raja i Marga .......,” (laos digorahon asa mangarade jala borhat suhut parboru.\nDigorahon ma tu suhut paranak asa borhat pasahathon tintin marangkup tu tulang ni pangoli.Rap borhat ma paranak dohot parboru pasahathon upa tulang so jalo tintin marangkup. Di pasada ma hepeng na sian paranak dohot parboru. Napatandahon ma ianggo pihak paranak, alai napasahathon, pihak parboru ma. Taringot tu godang manang bilanganna saguru tu dos ni roha do i.\nHata ni Suhut Parboru :\n“Dihamu Dongan Sahundulannami, Tulang ni Helanami\nSongon nidok ni umpama: Hot do jabui, hot margulang-gulang, tung boru ni ise pe dialap berenibai, tong doi boru ni Tulang. Tingkion, Borunami ma dialap beremuna. Godang do hujalo hami sinamot ni boruntai, ba dison otik godangna sian sinamoti hupasahat ma sipalas rohamu dohot pangidoannami tu hamu tung pe borunami dialap beremi ba sisada boru ma hita di boruntai. Las ma rohamu manjalo, Horas ma, jala mauliate”\nHata ni Tulang ni Hela:\n“Mauliate ma dihamu Raja ,,,,,,,,,, tutu ma songon nidokmunai, hot pe jabui hot margulanggulang, tung boru niise pe dialap berenibai, tong doi boru ni Tulang. Dison nunga dipasahat hamu tutu sian Sinamot ni Boruntai sipalas rohanami/upa tintin marangkup mauliate ma dihamu, jala dohononnami ma: molo tung borumuna pe nuaeng dialap berenamii, naung borunami mai jala dohononnami ma sisada boru ma hita. Mauliate ma dihamu.”\nNB: - Laos di tingki on ma di pasahat hasuhuton ni paranak muse upa tulang\ntu sude horong ni hula-hula nanigokhonna.\n- Tintin marangkup tu tulang ni hela dipasahat dung dijalo parboru pinggan panganan nasida.\n“Amangboru, nuaeng pe pasahat hamu ma pinggan panganan-nami.”\nSesuai tu panghataion, molo pinggan panganan dohot ulos-ulos masialusi di ibana be, suhut parboru ma paradehon pinggan panganan, di pasahat ma i tu paranak. Songon i ulos-ulos tinonun sadari dipasahat paranak ma i tu parboru.\nParsinabung ni Paranak ma muse pasahathon pinggan panganan i tu Parsibul ni Parboru. Jala sebalikna, dipasahat Parsinabung ni Parboru ma ulos-ulos natinonun sadari i tu Parsinabung ni Paranak.\nGodang ni pinggan panganan dohot ulos-ulos na tinonun sadari, disesuihon do i dohot godang ni undangan. Alai molo godang ni bilang-anna disesuaihon ma nian dohot ruhut paradaton, jala molo boi, dibahen hian ma angka goar ni sijalo pinggan panganan dohot ulos-ulos i.\n“Di hita namardongan tubu, boru, bere, raja ni dongan sahuta, dohot sude raja ginokhon, di son nunga tajalo pinggan panganan jala tabagi pe on jala dipasahat tu hasahatanna.”\n“Amangboru, mauliate ma dohononnami tu hamu Pamoruonnami, nunga sude hami marlas ni roha, ganup do hami taruli di sinamot nagok naung pinasahatmuna, ba didok rohanami Amangboru, asa dos nangkokna dohot tuatna, atik adong sipangidoonmu sian hami hula-hulamuna, dok hamu ma, ontak ni natolap gogonami oloannami do pangidoanmu.”\n“Horas ma jala gabe Rajanami, mansai las rohanami diboa-boamunai, asa pasahatonnami ma pangidoannami tu hamu Rajanami: Anggo pangidoan Rajanami asa Ulosi hamu ma hami sude dohot Ulos Herbang didongani tangiangmuna mangido pasu-pasu sian Amanta Pardenggan Basai, Songoni ma pangidoannami Rajanami, mauliate ma. (Ala naung adong hian panghataion taringot tu bahat ni Ulos Herbang sipasahaton ni Parboru tu Pihak ni Paranak\n“Mauliate ma Amangboru, sintong do pangidoanmunai, alai songon naung hudok hami dihatanami naparjolo nangkining, ontak ni naboi tarbahen hami Ulosannami do hamu dohot Ulos Herbang, alai molo tung so sude pe hamu anon naboi huulosi hami dohot Ulos Herbang, pasahatonnami ma tu nasida Ulos Natinonun Sadari, songoni ma Amangboru, mangarade ma hamu,asa hupasahat hami angka ulos herbang tu hamu. Gorai Amangborung ma sian i.”\nDigorahon jala dijoui Parsinabung ni Paranak ma angka si jalo ulos, i ma:\n1. Ulos Pansamot (natoras ni pangoli)\n2. Ulos Hela, biasana laos dilehon mandar\n3. Ulos tu Pamarai\n4. Ulos tu Simanggokhon\n5. Ulos tu Sihunti Ampang\n6. Ulos tu Haha/Anggi\n7. Ulos tu Boru\n8. Ulos tu Bere\n9. Ulos tu Punguan,\n10. Dohot udutanna.\nHata di na pasahathon ulos pansamot sian amang ni boru muli:\n“Di hamu lae dohot ibotongku, pasahatonnami ma ulos pansamot di hamu. Sai dipargogoi Tuhanta ma hamu mangalului pansamotan dohot ngolu-ngolu siganup ari. Hipas-hipas ma hamu jala ganjang ma umurmu. Jala anju hamu borungki na gabe parumaenmu. Asa songon hata ni umpasa ma dohononku:\nDolok ni Purbatua tondonghon Siborotan,\nSai sahat ma umurmu saur matua, jala tiur nang pansamotan.\nMarmutik ma lasiak dompak mata ni ari,\nMalo ma ho ito manganju parumaenmi arian nang bodari.\nTubu ma tambinsu di lambung ni pinasa,\nSai torop ma di hamu anak na bisuk dohot angka boru na uli basa.\nHata di napasahathon ulos hela:\n“Di ho Amang Hela dohot di ho Ito, Borungku. Pasahatonnami ma tu hamu ulos herbang ulos naganjang, ulos parhorasan. Herbang ma tangan ni Tuhanta mamasu-masu parsaripeonmu. Ganjang ma antong umurmu sahat tu nasaur-matua. Ulos parhorasan ma on, asa gabe di anak gabe di boru hamu tumpakon ni Tuhanta Pardenggan Basa i. Asa dapot ma di hamu songon hata ni umpasa:\nDi ginjang ma ia arirang, di toru ia panggongonan,\nBadanmu ma naso sirang, tondimuna sai masigomgoman.\nGiring-giring ma tu gosta-gosta, tu boras ni singkoru\nSai tibu ma hamu mangiring-ngiring, tibu mangopa-ompa anak dohot boru.\nSahat-sahat ni solu, sahat ma tu tiga ras,\nSahat ma hamu leleng mangolu, sahat gabe jala horas.”\nMarsangap ma Tuhanta i di parsaripeonmuna on.\nNasomal taida di tingki na pasahathon ulos hela, adong bunga-bunga ni ulaon i ma na adong sipata ende, tari-tarian, angka na denggan ma i tutu. Alai na\nmansai porlu dipasahat di tingki na pasahathon ulos i i ma ditariashon natoras ni boru muli ma di si harapan, pesan, pangidoan nasida, jala sude suhut parboru (nahundul di jolo) mandongani natoras ni boru muli. Ala mardalan do tingki, unang ma nian marganjang-ganjang angka panghataion jala molo tung adong pe ende (lagu), ingkon na hombar ma i tu ulaon i. Dung dipasahat Ulos Passamot dohot Ulos Hela, mangihut ma muse ulos tu Pamarai, ulos tu Simanggokhon, dohot ulos tu Sihunti Ampang (suhi ni ampang na opat).\nDi tingki pasahathon ulos Passamot (paranak) ingkos tangkas do pasahaton ni\nparboru marhite-hite hata pasu-pasu, unang holan asal diuloshon. Molo tu si jalo todoan, boi ma ulos dipasahat sahali tolu manang opat, alai hot ma di\npasahat angka pasu-pasu marhite hata pangidoan tu Tuhanta (marhite angka\numpasa). Songon soso-soso tu parboru, molo boi nian unang ma tapasahat ulos naung he dipangke (nata pe baru dope) tu paranak. Alana, gabe mangurangi holong di angka na martutur, jala muse, asa marlapatan manang bermakna ulos herbang i di na manjalo. Didok natua-tua martondi do ulos Batak. I do umbahenna godang ragamna songon makna ni ulos i.\nDung sidung pasahat ulos, dipasahat parboru ma tu paranak ulos-ulos na tinonun sadari, songon naung pinatorang di jolo.\n“Mauliate ma di hamu Rajanami. Nunga tangkas hami sude diulosi hamu, marhite ulos herbang dohot ulos-ulos na tinonun sadari. Mauliate ma!”\n“Jala molo adong sipasahatonmuna tu anak dohot parumaennami, hupasahat hami ma tingki on tu hamu.”\n“Nauli Amangboru. Suru hamu ma hela dohot borunami asa hundul tu jolo on.”\nPasahat ulos holong ma sian horong ni parboru tu pengantin. Jumolo ma sian hasuhuton, namarhaha-anggi (Ring-1: ima Sasohe) dungi pe asa boru/bere, dongan sahuta, punguan, dohot udutanna.\nParsibanul ni Parboru:\nDigorahon tu sude hula-hula, tulang, jala didok margana:\n” Di hamu nahuparsangapi hami, hula-hulanami, tulang, bona tulang, tulang rorobot, hula-hula namarhaha-anggi, hula-hula anak manjae. Rajanami, molo adong nalaho sipasahatonmu tu beremu, asa hupasahat hami ma tingki on tu hamu. Alai molo tung siat elek-elek pangidoannami Raja nami, asa laos di tingki on ma hamu pasahathon angka pasu-pasu, hata sigabe-gabe Raja-nami. Jala laos hamu ma namasiaturan. Botima!”\nDung sidung sian horong ni hula-hula pasahathon angka ulos holong –jala somalna hula-hula ma parpudi songon panggomgom– diujungi ma dohot hata pasu-pasu. Langsung ma nasida mulak.\nParsinabung ni Parboru: (mandok tu horong ni hula-hulana)\n“Mauliate! Malambok pusu hami di sude pambahenan muna Rajanami. Mauliate ma di hamu. Asa songon hata ni natua-tua ma dohononnami,\nMarmutik ma inggir-inggir, bulung nai rata-rata,\nHata nauli, hata pasu-pasu napinasahat muna i,\nNa pasauthon ma Amanta Debata.\nDitorushon ma muse panghataion.\n“Di hamu Raja ni Pamoruonnami, ala sian horongnami dohot sian hula-hula, nunga pasahathon angka ulos holong tu hela dohot borunami, asa hupasahat hami ma tingki on tu hamu.”\nParsinabung ni Paranak: “Mauliate ma di Raja i.”\nDi pasahat ma muse tingki tu hula-hula dohot tulang ni paranak, jala didok: “Di hamu hula-hulanami, tulang, bona tulang. Molo tung adong nalaho pasahatonmuna tu beremu, hupasahat hami ma tingki on tu hamu. Jala molo suman tu rohamu Rajanami, laos di tingki on ma hamu pasahat pasu-pasu dohot hata gabe. Jadi hamu ma Rajanami namasiaturan. Botima!”\nDung sidung sian horong ni hula-hula dohot tulang ni paranak pasahathon ulos holong, mulak ma nasida.\nPasahathon hata mauliate tu horong ni hula-hula dohot tulang ni Paranak. Ditorushon ma muse panghataion, jala didok: “Di hamu hula-hulanami, ala nunga sae be sian horongnami pasahat ulos holong, hupasahat hami ma muse tingki on tu hamu. Hamu ma namangatur.”\n“Nauli Amangboru. Molo dos rohanta, antar songon on ma nian konsep ni ulaonta na mangihut:\nNaparjolo : Marhata sigabe-gabe ma sian hami, hamu ma mangampu.\nNapaduahon : Mardalan ma olop-olop\nNapatoluhon : Mardalan ma ulaon sadari, i ma paulak une.\nPaopathon : Tatutup ma di bagasan ende dohot tangiang.”\nParsinabung ni Paranak: “Nunga denggan jala uli be i Rajanami.”\n1. Dung sidung marhata sigabe-gabe, somalna langsung ma tu hasuhuton.\nSada silompa ubi, sada silompa gadong, tung sada pe na pasahathon\nhata nauli, sude ma dapotan pasu-pasu.\n2. Di hata sigabe-gabe dohot pangampuon i ma hata mauliate tu sude angka tutur jala pengantin mangampu sian horong ni paranak.\n“Amangboru, saonari sahat ma hita di napadalanhon olop-olop.”\nDilehon paranak ma tu parboru berupa hepeng recehan, digabung dohot sian parboru, jala dilehon ma muse tu paranak.\n“Di hamu Amangboru, dohot di hita saluhutna na masihaholongan, ala nunga uli jala renta mardalan ulaonta, asa marolop-olop roha dohot tondinta mandok mauliate tu Tuhanta Pardenggan Basa i. Asa songon hata ni umpasa ma dohonon:\nSilanlan Aek Uruk, Silanlan Aek Toba\nNametmet ndang marungut-ungut, namagodang marlas ni roha.\nBinanga ni Sihombing binongkak ni Tarabunga\nTu sanggar ma amporik, tu lubang ma satua,\nSinur ma pinahan, gabe nataula.\nAsa hariara ma bonana, hariara nang bulungna\nGabe jala horas hula-hulana, songoni nang boruna.\n“Taolophon ma tolu hali.” Didok natorop i ma, “olop-olop” tolu hali. Laos pintor dibagi ma hepeng olop-olop tu natorop i.\n“Di hamu Raja ni Pamoruonnami, ala naung dos rohanta, saonari ma taulahon ulaon sadari.”\nParsinabung ni Paranak: “Nauli Rajanami.”\nDiparade paranak ma tudu-tudu ni sipanganon sipasahatonna tu parboru. Suang songon i nang parboru, diparade ma dekke, boras sipir ni tondi. Jala nunga masa saonari diparade parboru lampet di tandok si pasahatonna tu paranak. Dipasahat ma i tu hasahatanna.\nDipasahat (ditaruhon) parboru ma boru muli tu paranak, jala diparade paranak ma songon upa panaru tu pariban ni boru muli, songon i masituak na tonggi tu natua-tua ni parboru.\nDung singkop jala renta mardalan sude na i ditutup ma dohot ende dohot tangiang na niuluhon ni pihak parboru. Gabe ma jala horas!\nHira songon i ma rumang dohot ruhut ni ulaon di namarhata sinamot dohot pesta unjuk nasomal. Godang dope angka na hurang manang lupa rumang dohot ruhut-ruhut paradaton, alai pos roha di hita saluhutna, marboha bahenon hita di angka nahurang malo dope hami, lumobi ma i di angka hata pandohan na so haru pas di rohanta.\n1. Masa muse taida di ulaon pesta unjuk diparade pihak parboru dohot paranak\nna nidok Jambar Tataring (Amplop parpudi). I ma berupa hepeng laho sipasahatonna tu angka dongan tubuna be, angka natua-tua namandohoti ulaon i sahat tu na simpul. Taringot di bilanganna, saguru tu hasuhuton ma i. Alai, somalna dibagi ma jambar tataring i andorang so mardalan ulaon sadari. Angka na uli ma i molo sian dos ni roha.\n2. Molo tu angka horong ni hula-hula, sian pihak paranak manang hula-hula ni parboru, na pasahathon ulos holong tu pengantin, dilehon do songon pasituak-na-tonggi nasida dung sae pasahathon ulos i. Angka nauli ma i tutu. Alai, adong deba na so mangulahon i ala nunga dipasada di tingki na pasahathon upa tulang. Alai molo boi nian, asing ma tabahen jambar ni hula-hula, tulang, asing muse masituak-na-tonggi nasida. Aek godang aek laut, dos ni roha sibahen na saut.\nDiposting oleh ROBINSAR SIDAURUK di 01.15 Tidak ada komentar:\nLabel: Adat Batak\nUlaon Patua Hata Dohot Marhusip\nPATUA HATA DOHOT MARHUSIP\nRencana yang telah disepakati Anak Muda "Pria" dan "Wanita" untuk membentuk keluarga baru, diberi tahukan kepada kedua orang tua masing-masing dan diformalkan dalam pertemuan Patua Hata dan Marhusip.\nDi ari naung tinontuhon ro ma pihak paranak mandapothon parboru. Dung sahat nasida di bagas ni parboru, masijalangan jala masitandaan ma nasida, angka na naeng martutur i. Dipasahat paranak ma sipanganon nabinoan nasida tu pihak parboru, jala dipeakhon di jolo nasida.\n“Di hamu pamoruonnami na ro mandapothon hami di tingki on (molo diboto, margana ma dijouhon). Nunga ro hamu Amang Boru mandapothon hami, jadi apala dia do lapatan ni haroromuna, tangkas ma paboa hamu.”\n“Mauliate ma Tulang Raja nami Rajabolon di haradeon ni rohamuna manjangkon haroronami. Taringot di sungkun-sungkunmuna tu hami, ia haroro-nami tu bagas muna on panggabean parhorasan do, Alai ala adong do huboan hami Songon buah tangan nami nian Jolo sigati hamuma. Botima Raja-nami.”\n“Molo songon i do Amangboru, mauliate ma.”\nDisuru ma boru nasida manigat nabinoan ni paranak, jala laos didokma asa dipature jala dihobasi nabinoan nasida i.\n“Di hamu Tulang, molo naung rade hamu, asa ro hami nian mandapothon hamu.” (maksudna laho pasahat tudu-tudu ni sipanganon)\n“Di hita namardongan tubu, Raja ni Boru, Bere, dohot Raja ni Dongan Sahuta, ala naeng ro ma Raja ni Pamoruonta mandapothon hita, asa rap manjalo ma hita.”\n“Di hamu Tulangnami (ndang apala didok dope hula-hula) di ari na uli di bulan na denggan on ro do hami pamoruonmuna pasa-hat tudu-tudu ni sipanganon na marsaudara, tudu-tudu ni panggabean parhorasan ma on di hamu Rajanami. Molo tung songon on pe naboi hupasahat hami di tingki on, las ma rohamu manjalo.\n“Songon hata ni situa-tua ma dohonon,\nBagot namarhalto Natubu dirobean, Horas ma di hamu na manjalo, horas di hami namangalean. Diolophon natorop, “horas ma tutu!”, laos masijalangan.\n“Di hamu Amang Borunami, hami pe naeng ro ma mandapothon hamu.” Laos digorahon ma boruna nasida asa diboan nalaho sipasahaton nasida, ima dekke simudur-udur.\n“Di hamu Raja ni Pamoruonnami, di son hupasahat hami tu hamu dekke simudur-udur, dekke sitio-tio, dekke sahat, dohot pangidoan tu Tuhanta, asa sai mudur-udur ma hamu tu dolok tu toruan, tio ma aek inumonmuna, jala sahat ma angka nauli angka nadenggan di hamu.” Diolophon angka natorop, Ima tutu.”\n“Ala hamu do na ro mandapothonhami Amangboru, ba asa marsipanganon hita, sian hamu ma namamboan tangiang. Hupasahat hami ma tu hamu.”\n“Nauli ma i Tulang.” Dipangido ma donganna mambahen tangiang mangan. Jala dung simpul tangiang mangan laos didok ma hata ni sipanganon i,\nSitiptip ma sihompa, golang-golang pangarahutna,\nDiolophon natorop, “ima tutu!”\n“Di hita na mardongan tubu, Raja ni Boru, Bere, lumobi di Raja ni Dongan Sahuta, molo tung di jolo ni hasuhuton pe tudu-tudu ni sipanganon on, ba na rap mangadopi ma hita di son.” (Diolophon nasida).\nDung i disuru ma pamoruonna maneati aliang-aliang dohot ate-ate ni sipanganon i (somalna nian, sian pamoruan ni paranak do, alai dos ni roha nama i).\nManariashon, patamahon tu dongan tubuna dohot uduranna taringot tu dekke naung dijalo nasida sian parboru.\n“Di hita namardongan tubu, suang songon i di Boru, Bere nami, molo tung di jolo ni hasuhuton pe dekke napinasahat ni Raja i, naung rap manjalo ma hita di si ate?” Diolophon uduran ni paranak, “nauli.”\nDUNG SIDUNG MARSIPANGANON\n“Di hamu Raja ni Pamoruonnami, nangkin tangkas do dipasahat hamu tu hami tudu-tudu ni sipanganon na marsaudara. Didok hata ni natua-tua, Andorang so diseat raut asa jolo diseat hata.”\n“Beha Amangboru, tarsongon dia ma partording ni tudu-tudu ni sipanganon naung dipasahat hamu tu hami?”\n“Nauli Tulang. Taringot tu tudu-tudu ni sipanganon naung hupasahat hami tu hamu Rajanami, ba surung-surungmuna do i. Botima Tulang!”\n“Mauliate Amangboru. Gabe jala horas ma di hamu.”\n“Di hita namardongan tubu, Raja ni Boru, Bere, lumobi di Raja ni Dongan Sahuta, nunga tangkas husungkun hami Raja ni Pamoruonta, didok nasida ia tudu-tudu ni sipanganon i, ba didok nasida surung-surungta do i. Beha saonari ma tabagi?”\nDialusi pihak (horong) parboru, “Annon ma tabagi.”\n“Antong molo songon i, di hamu Borunami, asa boan hamu jala pature hamu tudu-tudu ni sipanganon on boan hamu ma tu Meja-2. Unang lupa hamu asa pasahat hamu tangkas jambar tu Raja ni Dongan Sahuta, ate!”\n“Suang songon i di hamu Borunami asa pauli hamu dekke naung tangkas tajalo sian Raja i nangkin.”\n“Boha Amangboru, nunga boi tatorushon panghataionta?”\n“Alai mangido tingki hami satongkin, asa jolo mangalap hata jala masipasangapan jolo hami na mardongan tubu.”\nSongon on ma hatana: “Di hita na mardongan tubu, Raja ni Boru, Bere, Raja ni Dongan Sahuta dohot Ale-ale, ala naeng mulaanta ma panghataion, asa martangi-tangian hita.\n“Jala laos songon i ma di hita namardongan tubu. Songon naung somal taulahon, ala hami haha (anggi)-muna ma nuaeng songon hasuhuton bolon, jadi hamuma na gabe raja panungkun, raja hata, di ulaonta on.\n“Songon hata ni situa-tua namandok:\nMolo haha (anggi) na gabe husuhuton, ba anggina (hahana) ma na gabe panamboli.\nDijalo haha (anggi) ni hasuhuton Parboru ma pangidoan ni suhut (protokol ni Parboru) i. Jala dung tangkas masipasangapan, diputushon ma sahalak sian nasida gabe parsinabul (Raja Hata). Langsung ma Parsinabul i manghatai.\nParsinabul ni Parboru:\n“Mauliate ma di hamu suhutnami. Tangkas do dipasangap hamu hami dongan tubumu. Hujalo hami ma pangidoanmuna i. Toho do i tutu, sada songon daion mual do hita nasailaon, si sada anak si sada boru. Sahali nari mauliate ma di suhut-nami.”\nLaos ditorushon ma panghataion tu Paranak. “Di hamu Raja ni Pamoruon nami, molo dung rade hamu asa tapungka manghatai.”\nJala dung dos roha ni paranak, ditontuhon ma sahalak parsi-nabul nasida. Jala langsung ma\nParsinabul i manghatai.\nNB: Nian sian mulana pe nunga hira tangkas ise na gabe parsinabul, baik sian pihak parboru songoni nang pihak paranak. Alai i do huroha seni dohot pangalaho ni ruhut-ruhut paradaton i, lumobi di na manat mardongan tubu.\nParsinabul ni Paranak: “Tulang Raja Bolon, nunga rade hami.”\nMangkatai ma hita Raja ni Boru. Nunga tung las rohanami manganhon sipa-nganon nabinoanmuna i. Bosur hami mangan, sagat marlompan juhut na tabo dohot minum aek sitio-tio. Asi ma roha ni Tuhanta i, sai dipasu-pasu ma i, asa pamurnas ma i tu daging, saudara tu bohi, sipalomak imbulu ma i, sipaneang holi-holi, jala sipasindak panaili.\n“Mauliate ma di hamu. Jala dohonon ma songon hata ni situa-tua:\nBagot namarhalto niagatan di robean,\nHoras ma hita namanghasagathon,\nditambai Tuhanta ma di hamu Pasu-pasu namangalean.\n“Asa jolo ninang-nang do asa ninung-nung, jolo pinangan do asa nisungkun. Namanungkun ma hami tu hamu Raja ni Boru taringot tu sintuhu ni indahan masak dohot lompan na tabo i.\nDia ma langkatna, dia ma Unokna,\nDia ma hatana, dia ma nanidokna.”\nParsinabul ni Paranak:\n“Namanungkun ma Raja i di hata ni indahan masak dohot lompan na sosadia i. Alai jumolo ma hupasahat hami mauliate. Malambok pusu hami di panjalo, di panjangkonmu tu hami pamoruonmuna on.\n“Taringot di sungkun-sungkun ni Raja i, ia hata ni sipanganon i songon hata ni natua-tua ma dohononnami Rajanami:\nGodang si butong-butong, otik si pir ni tondi.\nOtik so sadia pe na boi hupatupa hami on Rajanami,\nSai pamurnas ma i tu daging, saudara ma i tu bohi,\nHuhut sipasindak panaili.\n“Taringot tu hatana, panggabean parhorasan do Rajanami. Botima!\n“Mauliate ma Raja ni boru, panggabean parhorasan do hape haroromuna di tingki on. I do nataparsinta. Alai, marangkup do nauli, mardongan do nadenggan. Asa siangkup songon nahundul, jala udur songon namardalan. Namanangkasi ma hami di hamu boru,\nAsa tangkas ma uju ni Purba, tangkasan uju Angkola,\nTangkas ma tutu hita maduma, tangkasan ma hita luhut mamora.\n“Tangkas ma dipaboa Amangboru tu hami asa adong sibege-on ni pinggol jala sitiopon di roha. Botima!”\n“Tangkas ma tutu paboaon tu Raja i, siangkup ni panggabean parhorasan di haroronami mandapothon hamu di tingki on i ma:\n“Ro alu-alu ni anaknami tu hami, paboahon naung tangkas masitandaan jala masihaholongan dohot boru ni Raja i sian bagas on. Didok tu hami, ‘Bapatua laho ma hamu mandapothon Tulang Marga (didok margana dohot alamat lengkap), ala nunga masihaholongan hami dohot boru ni Tulang i, jala nunga mardos ni roha, satahi-sapanghilaan hami laho mamungka parsaripeon,’ ninna alu-aluna tu hami Rajanami.\n“Tarsonggot do hami umbege alu-aluna i, nang pe las roha-nami. Alana, tingkos do di rohanami, ro anaknami tu bagas muna on. Alai, molo hurimangi hami dirinami tung na so barani dope hami mandapothon Raja i, molo sian keadaannami. Alai, ala las ni roha dohot holong do namamboan hami dohot anaknami ro tu jolo ni Raja i di tingki on, jala nunga tangkas huida hami, minar-minar do bohimuna manjangkon haroronami, on pe Tulang naburju, molo tung siat elek-elek pangidoannami, asa unang holan hata ni naposo be hata ni nasida nadua i, asa tatingkathon nian gabe hata ni angka natua-tua.\n“Jadi Tulang, napatua hata ma haroronami di tingki on. Asa i ma elek-elek pangidoan nami. Botima!”\n“Mauliate ma Amangboru.\n“Asa di hita namardongan tubu, Boru, Bere, suang songoni Raja ni Dongan Sahuta, nunga tangkas tabege sian pamoruonta di haroro nasida, i ma di napatua hata. Andorang so nilehon tingki di laho mangido pandapot sian hita, jolo tapatangkas ma jolo borunta, ate, manang natutu do dijalo hata sian anak ni pamoruonta.\n“Di hamu borunami, sungkun hamu jolo paribanmu (maenmu).”\nNB: Andorang so dialusi boru ni hasuhuton, boi do dikembang-hon angka panghataion. Misalna, didok: Ai borunami na dia, jala ise goarna, dst.\nAlus ni boru sian pudi: “Sintong jala tutu do Amang nanidok nasida i.”\nDung i ditorushon ma muse panghataion:\n“Asa di hita namardongan tubu, Boru, Bere, Raja ni Dongan Sahutanami asa talehon pandapotta. Jala parjolo ma sian dongan tubu, haha doli/anggi doli, Boru, Bere, Dongan Sahuta.”\nHata sian haha doli/anggi doli, Boru, Bere, Dongan Sahuta manolopi nauli nadenggan sude. Jala ndang apala ris jala sude manghatai, alai porlu do lehonon tingki tu nasida.\n“Mauliate ma di hamu saluhutna. Jadi nuaeng pe hupasahat ma jolo tu suhut nami di jabu on.\nSuhut/Paidua ni Suhut:\n“Mauliatema, molo sian hami hasuhuton, sian mulana pe nunga tangkas hupasahat tu hamu haha/anggi. Sisada hata ma hita, bulung ni dakkana do bulung ni rantingna, ulaon ni hahana do ulaon ni anggina. Ima sian hami hasuhuton. Botima!”\n“Jadi di hamu Raja ni Pamoruonnami, nunga dibege hamu angka pandapot sian hami. Nunga satolop hami asa hujalo hami ma haroromuna di napatua hata. Sai didongani Tuhanta ma hita sude jala dipasu-pasu angka ulaonta. Botima! Horas ma di hita saluhutna.”\n2. Marhusip (Mangarang-rangi)\nUlaon patua hata dohot marhusip nasomal diulahon di Jakarta, gabe sada ulaon do i (sada paket). Sada tinembak dua hona.\n“Mauliate. Malambok pusu rohanami Tulang, di naung tang-kas dioloi hamu elek-elek pangidoannami di napatua hata. Sahalinari, mauliate ma di hamu.\n“Alai Tulang, Dang siat mamiding siap mamola haroro nami, songon i do huroha pangalahona, molo tung siat muse elek-elek pangidoannami, asa tauduti jala tatingkathon nian tu namarhusip manang mangarang-rangi di angka ulaon na mangihut, na mardomu tu sangkap (rencana) parsaripeon ni anaknami dohot boru ni Raja i, marlambas roha ma Raja i mangoloi pangidoannami. Botima.”\n“Mauliate di Raja ni Pamoruonnami. Andorang so hualusi hami lehon hamu jolo tingki, asa mangalap hata dohot tahi di hami angka namardongan tubu, boru, bere, nang di raja ni dongan sahutanami.\nDitariashon ma tu sude horong ni parboru i taringot tu ulaon parhusipon. Jala sude manolopi (setuju).\n“Ala nunga dos rohanta, mauliate ma!”\n“I pe di hamu Raja ni Pamoruonnami, taringot tu pangido-anmuna i hujalo hami ma i, manang songon dia husip-husip manang rencanamu. Hupasahat hami ma tingki tu hamu. Botima!”\n“Gabe jala horas ma Tulang. Nunga tamba las ni rohanami. Songon nahudok hami nangkin, di haroronami tu bagasmuna on ala ni alu-alu ni anaknami naung ro tu bagasmuna on, jala sai dihatahon do tu hami haburjuonmuna. Santabi ma Rajanami, didok natua-tua, ida-ida do tu nabutong, jora-jora tu namale. Asa nunga tangkas huida hami di haburjuonmuna marboru.\n“Tulang, andorang so hutariashon husip-husip dohot pangi-doannami, mangido tingki hami satongkin namarhaha-anggi asa masipasangapan jolo hami, songon i tu boru dohot berenami.\n“Di hita saluhutna, nian andorang laho borhat pe hita tu bagas ni hula-hulanta di jabuon, nunga sada tahi si sada pa-ngidoan hita laho mangelek dohot pasahathon angka pangi-doanta. Beha, ahu ma napasahathot elek-elek pangidoanta?” Ditolopi sude sian horong ni paranak.\n“Di hamu Tulang, Nantulangnami, dohot sude hamu na huparsangapi hami. Sian hami pamoruonmu mangido mangelek hamu, asa tung sangap hamu, Rajanami, alaponnami ma boru ni Raja i sian tonga-tonga ni bagas on. Jadi alap jual ma Rajanami, jala ulaon sadari ma nian (paulak une).\n“Taringot tu somba ni uhum, somba ni adat manang sinamot, Rajanami, nunga dos rohanami dohot tahinami, asa sisahali mangelekhon, sahali manombahon ma hami tu hamu, Rajanami, sitombol rambu pinudun. I ma jolo elek-elek pangido-annami.”\n“Mauliate ma di Raja ni Pamoruonnami. Nunga tangkas hubege hami pangidoan muna i, i ma di rencana ulaon alap jual, jala ulaon sadari, dohot di na sihalai manombahon hamu di sinamot ni borunami.\n“Alai, ndang namarhata sinamot do pe hita Amangboru. Songon pangidoanmuna nangkin, namarhusip-husip dope hita di tingki on. Alai nadenggan ma i tutu, ingkon jolo nirang-rangan do angka nanaeng ulaonta haduan. Asa hupasahat hami ma jolo panghataion on tu hami na mardongan tubu, boru, berenami, nang di raja ni dongan sahutanami.\nHaha/anggi dongan tubu:\n“Di hamu pamoruonnami, taringot di ulaon alap jual dohot ulon sadari, mauliate ma. Alai molo taringot tu sinamot ni borunami, tung tangkas jala godang pasahat hamu, asa las rohanami hula-hulamu, lumobi ma i ala didok hamu di hami do ulaon. Asa ndang apala horbo, hoda dohot angka mas hupangido hami, alai tangkas ma godang bahen hamu, Amangboru. Botima!”\nBoru, bere, pariban:\n“Molo sian hami, songon nanidok ni hula-hula/tulangnami nangkin do. Asa las roha nasida, pasahat hamu godang sinamot ni paribannami i. Botima!”\n“Mauliate ma di hasuhutonnami di jabuon na mangalehon tingki manghatai tu hami. Sian hami, molo dung dos rohamu, denggan masipaolo-oloan, na marhula-marboru asa dapot ma tarida di si songon hata ni natua-tua:\nBona ni aek puli ma di dolok Sitapongan\nGabe jala dapot ma di hamu angka na uli ala naung tangkas\ngabe ma jala horas sian hami dongan sahuta, botima.\n“Di hamu Raja ni Pamoruonnami, nunga apala tangkas dibege hamu di angka panghataion dohot pangidoan sian hami. Taringot di pangidoanmuna, ulaon sadari, hujalo hami ma i. Alai taringot di sinamot ni borunami, di dok hamu sisahali manombahon, asa tung tangkas godang pasahat hamu.\nNunga pitu lilinami, paualu jogiannami,\nNunga uli nipinami, ai gok ma sinamot di hajutnami.\n“Ipe Raja ni Boru, huoloi hami ma pangidoanmuna i jala tangkas ma hatahon hamu sian i.”\n“Mauliate ma di hamu Rajanami. Suang songon i di paribannami dohot raja ni dongan sahuta ni Raja i. Malambok pusu jala lumbang panghilalaannami di naung tangkas dioloi hamu angka pangidoannami. Suang songon i di sinamot ni Boru ni Raja i, na naeng parumaennami, ima sitombol-rambu-pinudun. Ia godang ni sinamot na laho sipasahatonnami Rajanami, Rp 50.000.000 (lima puluh juta rupiah) ma. Asa las ma rohamu jala gabehon hamu ma i Rajanami. Botima!\n“Mauliate ma di Raja ni Pamoruonnami, nunga tangkas hubege hamu sinamot ni borunami, godangna Rp 50.000.000 (lima puluh juta rupiah). Jadi di hita pe na mardongan tubu, lumobi hasuhutonnami, songon i di boru, bere, dohot dongan sahutanami, ala nunga dos rohanta jala taoloi nangkin pangidoan ni pamoruonta, ba taoloi jala tagabehon ma i.\n“Alai, di hamu Raja ni Pamoruonnami, taringot tu jambar na gok ima suhi ni ampang na opat dohot panandaion, asa tangkas muse pasahat hamu tu hami. Taringot tu bilanganna, hupasahat hami ma tu hamu haduan marhite suhutnami.”\nSijalo suhi ampang na opat ima nanidok:\nSijalo bara (amang tua/amang uda ni boru muli),\nSimandokhon/simanggokhon (iboto ni boru muli naung hot ripe, molo so adong boi do sian ama manang ompung martinodohon, Alai molo doli-doli boi do pasahaton ima "Tali ni Horbo"),\nPariban (haha ni boru muli manang namboruna),\nTulang (iboto ni inang ni boru muli).\nIa sinamot ndang tarmasuk suhi ni ampang naopat, alai upa suhut ma i langsung tu nampunasa boru muli.\nTaringot tu panandaion, boi ma ditorushon tu:\n1. Haha-anggi, anak manjae sian namartinohon ni hasuhuton.\n2. Ompu suhut ni namuli\n3. Ompu bao ni namuli\n4. Parorot (namboru ni boru muli)\n5. Paidua ni suhut, sian angka ompu namartinodohon, dst.\n“Naporlu muse tahe Amangboru, taringot tu si jalo tintin marangkup, tu haha parhundulnami, tulang ni nanaeng helanami, narap paradehon ma hita di ulaon i muse.\n“Nauli ma i, Rajanami.”\n“Di hamu Raja ni Pamoruonnami. Asa dos tuatna, dos nangkokna, molo tung adong sidohonon manang pangidoan mu tu hami. Hupasahat hami ma tingki on tu hamu.”\n“Mauliate ma Rajanami. Adong do sipangidoonnami tu hamu. Namauas jala masihol do hami di angka tangiang dohot pasu-pasu sian hamu Rajanami. Jala molo sian elek-elek pangidoan nami, asa sude ma hami pamoruonmu ulosanmu dohot ulos herbang di ulaon i muse. Songon i ma pangidoan nami.”\n“Pos ma rohamu Amangboru, sude do hamu pasu-pasuon nami, lumobi di tangiangnami. Alai songon ulos herbang sipasahaton nami tu hamu, bilanganna 17 (sampulu pitu) lembar ma. Alai sude do hamu muse dapot ulos nang pe sian ulos-ulos natinonun sadari.\n“Hombar tusi tahe Amangboru, taringot tu ulos-ulos i dohot pinggan panganan, dos ma rohanta ate, asa masialusi manang marsitangkohi Tangga ni Balatuk na di ibana be ma hita Raja ni Boru?”\n“Mauliate ma Rajanami. Hujalo jala hugabehon hami ma i.”\n“Naporlu muse hataanta ima taringot tu teknis ni ulaon, ari ni ulaonta i, tempat (gedung), angka undangan. Hombar tu si, dumenggan ma pinasahat tu suhut nami di bagas on.\n“Mauliate ma di parsinabulnami. Tarsongon on ma konsep manang rencana nami:\n1. Partumpolon di gareja ........ari/tgl/bln.... pukul......\n2. Ting-ting parjolo tanggal/bulan, ting-ting paduahon tanggal/bulan\n3. Pamasu-masuon tanggal/bulan.., di gareja (tempat) .............dst.\n4. Ulaon unjuk (pesta) di alaman ni parboru, gedung ........... dst\n5. Godang ni undangan tu paranak ..... lembar dst.\n6. Dohot angka na asing dope.\n“Mauliate ma di suhutnami. Jadi di hamu Raja ni Pamoruon-nami, taringot di angka parjambaran, nasomal i ma ate? Jala sidapot solup ma hamu pamoruonnami. Taringot tu namarsibuha-buhai, laos di bagas on ingananna, jala tamulai ma pukul 08.30 WIB,dst. Boha Raja ni Boru, nunga uli rohamu di si?\n“Nauli jala nunga denggan i Rajanami. Alai, molo boi botoon nian, antar songon dia panjuhuti di ulaon i Rajanami?”\n“Nunga dihusiphon suhutnami. Molo panjuhiti ima (namar-miak-miak/lombu sito dst). I do Amangboru.”\nRaja Parhata ni Parboru: "Asa sude hita mambege dohot mamboto angka aha natahatai dohot Rangrangi di Parhusiponta sadarion, denggan ma Boru nami manjahahon mulai sian atas sahat tu parpudina. Pinasahat ma tingki tu Boru namanurat isi ni Parhusipon."\n“Ala nunga hira sude tahatai, tarang-rangi di sangkap ni ulaonta, saonari sahat ma hita tu namarhata si gabe-gabe. Hami sian hula-hula ma napasahathon jala mangampu ma sian hamu pamoru-onnami, ate!\n“Jala, santabi ma hita saluhutna, ala mardalan do tingki, jala ndang pola namangurangi angka holong di hita, dos ma rohanta asa langsung ma pinasahat tu hasuhuton bolon. Botima!\nHasuhuton/Paidua ni Suhut sian Parboru:\n“Mauliate ma di hita saluhutna, lumobi di Tuhanta. Jumolo hupasahat hami mauliate di dongan tubu, haha/anggi, raja ni boru, bere, dohot raja ni dongan sahuta nami, ima di naung rade rohamu mandongani hami ..dst. Suang songon i di pamoruonnami marga .., dohot uduranmuna.dst.\n“Hita pe na ro tu bagasan ni hula-hulanta di son, dos ma rohanta. Molo namangampu hata nauli nadenggan sian hita, langsung ma tu haha/anggi doli hasuhutonnami. Botima!”\nSuhut/Paidua ni Suhut sian Paranak:\n“Mauliate ma di Tuhanta, mauliate ma di hamu sude hula-hulanami, pariban dst..\n“Nunga denggan mardalan ulaonta sadari on, jala nunga godang tahatai, tarang-rangi na hombar tusi, jadi asa mardalan ma ingot-ingot (hepeng).\n(Nunga diparade hian hepeng laho ingot-ingot i. Dipasahat pihak par-anak ma i tu Parsinabul ni Parboru, jala dipaulak ma muse sebagian tu pihak paranak, jala somal taida adong induk ni ingot-ingot i).\nDihatahon ma hepeng ingot-ingot i: “Asa ingot ma hita di angka sangkap dohot ulaonta i.” Diolophon natorop.\nNB: Denggan do molo dijahahon angka keputusan naung disu-rati hian di husip-husip na mangarang-rangi. Boi do sian parboru manang paranak manjahahon keputusan i. Dungi pe baru dibagi hepeng ingot-ingoti. Dijou ma calon pengan-tin, asa masijalangan jala masitandaan dohot angka tutur na ro.\n“Boha Amangboru, ala nunga renta jala singkop be ulaonta, asa taujungi (tatutup) di bagasan ende dohot tangiang. Boha Amangboru, ise ma namanutup?\n“Mauliate ma Rajanami. Sian hamu ma namanutup.”\n“Dos ma rohanta. Ala di son do amparaniba, ba pinasahat ma tu nasida.”\nMarende jala ditutup ma dohot tangiang. Sambil mangaso (istirahat) satongkin, manghata-hatai, dihobasi boru ni hasuhuton parboru ma di dapur siboanon ni paranak, ima dekke, songon ulak ni sipanganon nabinoan ni paranak, laos tu panci manang sambongna i ma i dibahen, jala tangkas dipasahat tu pihak paranak. Masijalangan ma jala marhehe nauli ma angka tutur. Ima sahatna. Gabe ma jala horas!\nDi acara marhusip (mangarang-rangi), molo pangoli naeng mangalap paribanna (boru tulang) laho gabe ripe (isteri), porlu ingoton:\n1. Tingki namangelekhon somba ni adat berupa sinamot Parhata ni Paranak, unang be mangihut hata “sitombol” manang “rambu pinudun”, songon i hata “ulaon sadari”. Alana, paribanna do dialap pangoli jala napatio mata ni mualna do i muse. Alai sudena i tu dos ni roha ma.\n2. Tulang ni pangoli unang be didok sijalo tintin marangkup, alai gabe sijalo surung-surung ma i.\n3. Ulaon sadari (paulak une) dipatupa di ari namangihut sesuai tu dos ni roha ni Parboru dohot Paranak.\nKhusus tu bentuk ni ulaon taruhon jual (ulaon adat di alaman ni paranak) di tingki namarhusip/mangarang-rangi, asa denggan jala sangap, sian pihak parboru ma parjolo mangido asa paranak paradehon amak tiar dohot angka na hombar tu ulaon adat i. Lapatanna, hata i unang parjolo ditariashon paranak, husip-husip sian suhut paranak tu suhut parboru manang tu parhata ni parboru.\nHata Laho Manjalo Gondang Tu Pargonci\nAdong do piga piga hata nauli dohot na denggan na naeng pasahatton tu Panggual Pargonsi i tingki maminta gondang. Di son hu bahen do 3 (tolu) contoh hata nauli hata na denggan i laho manjalo gondang.\n1. Amang panggual pargonsi, batara guru humundul, batara guru pandapotan, namalo martarias, parindahan na suksuk, parlompan natabo, na nialap manogot, i taruhon Bodari, ndang pala hu dok, nunnga i boto ho.\n2. On pe nueng amang pargonsi amang pangoloi amang sioloan, panggora sungkot di langit, parsoara tandos tu tano, pargonsi sitombus dolok, parpanangar na gok di rura, partaganing parunung-unung, parsarune parende-ende, partarias namalo.\n3. Amang pande namalo,na hot di ula-ulana. No hot di poda, naso marlaok bota. Nahundul di patuan hot di bonggar di ruma. Napasahat tona, marhite hata ni Tuhanta.\nDiposting oleh ROBINSAR SIDAURUK di 01.10 Tidak ada komentar:


PARNINGOTAN ARI HAMAMATENI TUHAN JESUS - Kramat Jati ibadah dan jadwal minggu hkbp kramatjati\nDiposkan pada April 18, 2019 Mei 1, 2019 oleh MMedia\nPARNINGOTAN ARI HAMAMATENI TUHAN JESUS\nACARA PARMINGGUON DI PARNINGOTAN ARI HAMAMATE NI TUHAN JESUS\nTopik “AMPE TU JESUS DO BURA NI DOSANTA”\nHKBP DISTRIK VIII DKI JAKARTA, 19 April 2019\nL : Huria ni Kristus! Marpungu do hita di tingki on, marningot jala manghamauliatehon balga ni holong ni roha ni Tuhanta tu hita, na rade Ibana sumeahon hosaNa di hau pinarsilang laho mamorsan dosanta.\nR : Jesus i do mual ni ngolunta Sipangolu tondinta, na mamaunu musunta ima hamatean i.\nL : Alani i tama ingkon pujionta Ibana. Bongot ma hita tu bahal ni Jahowa marhitehite hamauliateon, taendehon ma “Jesus Mual ni Ngolungku”\nR : (mangendehon) BE. No. 81:1-3 “Jesus Mual ni Ngolungku” BL. 185\nHo manaoni hamatean patupahon hangoluan.\nHaleaon insakinsak, reherehe tijur pe.\nTali dohot pastappastap tung ditaonhon Ho sude.\nAlani hupuji Ho tung marribu hali do. ——–elekton/musik——-\nBugang sada tanggurungMu di na hona linsing i.\nHamamalum ni buganghu na di rohangki do i.\nHo do gabe binuraan au dapotan hangoluan.\nL : Marhitehite goar ni Debata Ama, dohot goar ni anakNa Tuhan Jesus Kristus, dohot goar ni Tondi Parbadia, na tumompa langit dohot tano on, Amen. Na gabe pangoloi do Kristus paima mate, pola tung mate tarsilang. Didia angka soropmi ale hamatean? Didia pangagoonmu ale banuatoru? Haleluya\nL : Martangiang ma hita! O Tuhan Jesus birubiru ni Debata, na mamorsan dosanami. Na jongjong do hami di joloM marningot Ho, na gantung di silang i. Tangkas do huantusi hami habebernit ni na tinaonMu di dolok Golgata. Tungki do hami nuaeng marningot dosanami na manghorhon hamamateMi. Asi ma rohaM, urupi ma hami, asa gabe upa ni halojaonMu hami. Amen. ——-hundul——–\nMarende BE.No.622:2 “Mansai Nalnal di angka Partingkian”\nSilangMu Kristus tanda ni holongMu pahisar tondi na magopu i.\nMangalonongkon sasude dosangku mabaor tu laut asi ni rohaMi.\nNaung tubu hami gabe na imbaru, na niurasan sian dosa i.\nAla mudarMu na niusehonMu di Golgata di hamamateMi.\nL : Tangihon hamu ma patik ni Debata, ima na tarsurat di Heber 12 : 3 “Paingotingot hamu ma Ibana na pataontaonhon paraloan sisongon i dompak Ibana sian angka si pardosa, asa unang marnaloja hamu, unang mandate tondimuna.”.\nMarende BE.No. 412:1-2 “Ndi di dolok adui “ BL. 387\nNdi di dolok adui, silang ni Tuhan i, sap mudar sap tijur do i.\nJesus mate disi, asa malum dibaen sude angka gondok roha i.\nRef: Dibaen i tung holong rohangki mida silang di Golgata i.\nHupasolhot diringku tusi, dompak surgo pardalananki.\nDileai jolma i silang ni Tuhan i, hape haluaon do i.\nNang godang dosangki alai sesa do i, dibaen mudar na durus disi.\nRef: Dibaen i…..\nL : Tatopoti ma dosanta, martangiang ma hita! Ale Tuhan Debata Amanami na di banuaginjang! Ho do na patupahon hasesaan ni dosa di hami halak na dangol on marhitehite Anak haholongan ni rohaM.\nR : Sai asi ma rohaM di hami, angka na mangarsakhon dosanami.\nL : Maol dope huulahon hami tiruan ni binahenMi ale Jesus, ai di na hona insak hami, gabe dohot do hami manginsahi, hubahen hami do na jat balos ni na jat.\nR : Hape didok HataM do, asa hutaluhon hami na jahat marhitehite ulaon na denggan.\nMarende BE.No. 452:2,4 “Na ro Pandaoni Bolon i” BL. 303\nTung sae do dosa i sude ai nunga mate Jesus.\nNdang jujuronNa i muse parholong roha Jesus.\nUli ni barita i las ni roha bolon i. Sai dipuji rohangki Jesus, Jesus, Jesus\nDi ari haroroNa i boi idaonhu Jesus.\nUli ni barita i las ni roha bolon i sai dipuji rohangki Jesus, Jesus, Jesus.\nL : Hata ni Debata, turpuk di Pesta Parningotan Hamamate ni Tuhan Jesus sadari on, ima na tarsurat di Mika 7:7-13: Alai anggo ahu manatap tu Jahowa do, jala dihalungunhon rohangku do Debata ni hatuaonhu, sai tangihonon ni Debatangku do ahu.\nR : Unang ho marlas ni roha, ale musungku mida ahu. Ai tinggang pe ahu, sai hehe do ahu muse; ai hundul pe ahu nuaeng dibagasan haholomon, Jahowa do panondang di ahu.\nL : Usungonhu do rimas ni Jahowa, ai dompak Ibana do ahu mardosa, paima dibadahon Ibana badangku, jala maruli uhum ahu dibahen. Sai toguonNa do ahu sogot tu hatiuron, idaonhu do hatigoranNa.\nR : Alai idaon ni musungku ma i sogot, jadi huphupan ni haurahon bohina, ibana naung mandok tu ahu:” Di dia do Jahowa Debatam? Marsombusombu ma matangku marnida nasida, dung hona luntak songon gambo di alaman.\nL : Nunga ro ari parpaulion di parikmu, ari parholangan ni patik do i.\nR : Ari haroroan ni halak do i tumopot ho sian Assur, dohot sian angka huta ni Misir; jala sian Misir sahat ro di batang aek jala sian laut tu laut jala sian tor tu tor.\nL : Alai gabe halongonan ma tano i ala ni pangisina, binahen ni parbue ni pambahenannasida. Ima sahatna. Martua do angka na tumangihon Hata ni Debata jala na umpeopsa, Amen\nMarende BE. No.88:1—“Jesusku Naung Manobus” BL. 106 (p.pelean Ia,Ib)\nJesusku naung manobus ahu sai naeng haholonganhu Ho.\nTu dolok Golgata Ho laho hinorhon ni holongMu do.\nRef: Hupuji nasa asiMi alai gumodang holongMi\nTarsolsol bagi do rohangku paidaida dangolMi.\nMarningot sasude dosangku ai i do na tinaonMi.\nJotjotna i husoadahon Ho Sipangolu tondingkon.\nMabiar lao manghatindanghon Ho na manghophop au tongon.\nBagas uhirhon tu rohangku panghophopMi humophop au.\nTusi ma togu pingkiranhu guru di Ho sambing ma au.\nJAMITA: Markus 15:22-32\nMarende BE.No. 718 :1—“ Hubege Jesus manjou” (p.pelean II)\nSipalua au manjou porsan silang ihuthon ma Au.\nSai ihuthononku Jesus sai ihuthononku Jesus,\nSai ihuthononku Jesus. Huihuthon Jesus Tuhanki.\nTu Getsemane au dohot, tu Getsemane au dohot,\nAloonku ma diringku, aloonku ma diringku,\nPorsanonku ma silangku, mangihuthon Jesus Tuhanki.\nLehononNa hagogoon lehononNa hagogoon.\nDohot tumpal hangoluan, dibanua ginjang na sonang.\nUlaon nabadia :\nDi angka Huria na manorushon tu ulaon na badia dung sidung pelean II, diuduti ma langsung tu acara na di toru on andorang so tangiang panutup\nManganhon parpadanan nabadia huhut marende\nHuhut Ibana so mansadi, manogu tu lambungNa au.\nAi hataMi do hupatulus manganhon parpadanan on.\nAntong patiur ma rohangku marningot denggan ni basaM.\nIma na tinaonMi dosangku binaen ni holong ni rohaM\nAi Debata manjou hamu Tu hasonangan situtu, Hamu, hamu Dijou Debatamu.\nAi Debata mamio ho Dibahen i sai ro ma ho, Sai ro, sai ro Tu surgo ma ho ro.\nAi nunga sae do dosam i, digarar Tuhan Jesus i, Naung sae, naung sae, naung sae do dosami.\nAi nang gok dosa rohami Malua ho bahenon ni Tutu, tutu Malua baenon ni.\nTapuji ma Tuhanta i Dibaen asi rohaNa i, Tongtong, tongtong asi rohaNa i.\nBE 176 NA MUNGKAP DO SURGO BL. 3\nDibaen naung ro Jesus mangungkap di ho, Dibaen naung ro Jesus mangungkap di ho\nDosam do tinaonNa di Golgota i,\ndi si dipasae do sude utangMi, Di si dipasae do sude utangMi.\nAntong o tondingku Tu Jesus ma ro,\nai las do rohaNa Manjangkon nang ho, Ai las do rohaNa Manjangkon nang ho\nTar songon hasumba rara dosam i,\nsesaon ni mudar ni Jesus do i, Sesaon ni mudar ni Jesus do i.\nRoham mangkolsohon Parsorionmi,\ntu Jesus pasahat Sude arsakmi, Tu Jesus pasahat Sude arsakmi\nNeang bahenonNa Na hansit sude,\nbasar ho ditogu Tu sugo muse. Basar ho ditogu Tu sugo muse.\nO Jesus sai Ho do Parjambaranki,\npasonang rohangku Pasabam ma i. Pasonang rohangku Pasabam ma i.\n178 RO MA TU JESUS BL. 196\nRo ma tu Jesus ro ma tibu, Bege hataNa jangkon burju\nNa ro do Jesus pangolu ho, Asal porsea ho\nMansai las rohanta i muse, Molo ias sian dosa pe\nSai ro ma hita tu surgo i, Laos sonang ma disi\nRo ma tu Jesus undukkon ma, PambahenanMu na so tama\nNaeng sesaonNa do dosaMi, Dibaen mudarNa i\nRo ma tu Jesus hatop ho ro, Ai so ditulak Jesus be ho\nNa asi roha do Jesus i, Sai pos ma rohami\nRo ma tu Jesus na holong do, RohaNa i di halak na ro\nAi dipalua tondinta i, Unang be mago i\n179 ADONG DO SADA MUAL BL.20\nAi mudar ni Tuhanta i, Do mual i sintong\nDurus di Golgata do i, Mangkophop hita on.\nI ma tutu, ai dohot au, Ias dibahen Ho\nAsi do rohaMi di au, Nang di luhut na ro.\nParjahat di siamunMi, Di dolok Golgata\nDigolom i do hataMi, Dibaen porsea do\nDung i jalo malua i, Sian pangago i\nDibaen porsea roha ni i, Di Ho, RajaNa i.\nSai dohot au palua ma, Padao ma jea i\nDi hami sai patongtong ma, Haporseaon i.\nAi na margogo do tongtong, MudarMu na use\nIas dibahen rohangkon, Bontor huhut ture\nDibahen i pujionki, Tongtong ma goarMi\nSai i ma sogot endengki, Dung au di lambungMi.\n416. BL. 403. : Tu joloM o Debatangku.\n449. Logu. 300. : Sai solhot tu silangMi.\nSai solhot tu silangMi, Jesus Ingananku.\nLao ma au tu silangMi, I haporusanku.\nSai asi ma rohaMi unang tulak ahu.\nDomu ma tu silangMi, I ma tioponku.\nAsa unang lilu au, Ho ihuthononku.\nLaos maniop silangMi sai paimaonku\nGokkonMi tu surgo i, tu siteanonku.\n6. Ende Pujipujian: BE. No. 9:1 “Hupuji holong ni” BL. 110\nTu Ho hulehon ma tondingku ai ido pinangidoMi.\nHuhalupahon ma diringku, mamingkir holong ni rohaMu\nSude Parhobas Na Gok Tingki\nMAJELIS HKBP KRAMATJATI DAN RESSORT\n“Selamat hari Raya Jumat Agung”\nPos SebelumnyaSebelumnya ACARA PARNINGOTAN ARI HAMAMATE NI TUHAN JESUS\nPos SelanjutnyaSelanjutnya golgota acara peringatan kematian kristus 2019


”Humolong do Roham di Ahu Sian Angka On?”—Johannes 21:15\nJAHA DIBAGASAN HATA Adhola Aukan Baoule Batak (Karo) Batak (Simalungun) Batak (Toba) Biak Bislama Cakchikuel Chin (Hakha) Chokwe Chol Chopi Chuabo Dayak Ngaju Digor Drehu Garifuna Greenland Hmong (White) Iban Inggris Italia Jawa Karen (S'gaw) Kazak Khmer Kikongo Kimbundu Kisi Kreol Mauritius Kreol Seychelles Krio Lao Lhukonzo Lomwe Makau Malta Mam Mapudungun Mazatec (Huautla) Mixe Mizo Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Navajo Ndau Ngabere Ngangela Nias Niue Nyaneka Nyungwe Portugis Prancis Quechua (Ancash) Quechua (Ayacucho) Quechua (Cuzco) Quichua (Chimborazo) Quichua (Imbabura) Romani (Junani Selatan) Romani (Makedonia) Romani (Makedonia) Cyrillic Runyankore Rutoro Sangir Saramaccan Sena Spanyol Sunda Tahiti Tlapanec Tojolabal Totonac Tshwa Tzeltal Uighur (Sirilik) Umbundu Urdu Uruund Wallis Wayuunaiki\n”Simon, anak ni si Jonas, humolong do roham di Ahu sian angka on?”—JOHANNES 21:15.\nENDE: 32, 45\nAHA DO NA MANGURUPI ASA UNANG GABE RUMINGKOT DI HITA . . .\n1, 2. Dung saborngin manipat manjala dengke, aha do parsiajaran na didapot si Petrus?\nNUNGA saborngin manipat pitu sisean ni Jesus manjala dengke di Laut Galilea. Alai, ndang adong dengke na dapot ni nasida. Di manogotna i, jongjong ma Jesus di topi ni tao i mamparrohahon nasida. ”Didok ma tu nasida: Sampakkon hamu ma jalamuna tu siamun ni parau i, asa dapotan hamu! Jala disampakkon nasida ma, gabe ndang tartait nasida be jala i dibahen godang ni dengke i.”—Joh. 21:1-6.\n2 Diparade Jesus do dengke dohot roti asa dipangan siseanna di manogot i. Dung i, didok ma tu si Simon Petrus, ”Simon, anak ni si Jonas, humolong do roham di Ahu sian angka on?” Diboto Jesus, lomo do roha ni si Petrus manjala dengke. Ra disungkun Jesus songon i, asa botoonna do tudia humolong roha ni si Petrus, tu Jesus dohot ajaranna do manang tu ulaon manjala dengke. Dialusi si Petrus ma, ”Tuhan; diboto Ho do holong ni rohangku di Ho!” (Joh. 21:15) On ma parsiajaran na didapot si Petrus: Ingkon humolong do rohana tu Kristus sian ulaon na asing. Dipatudu si Petrus ma na tutu do hatana i. Dipatudu ma i marhite hiras ni rohana marbarita, jala mandapot hak na sumurung ma ibana di huria.\n3. Aha do na porlu diingot sude halak Kristen?\n3 Aha na taparsiajari sian hata ni Jesus tu si Petrus? Ingkon manat do asa unang lam ngali holongta tu Kristus. Diboto Jesus, jotjot do hita holsoan jala mangadopi hasusaan. Di tudosanna taringot panabur, didok Jesus do adong pigapiga halak na manjalo ”hata Harajaon i” jala mulana songon na marhiras ni roha. Alai, ”pangkolsohonna di angka na di hasiangan on dohot hamoraon sipangansi i do mamisati hata i”, na mambahen mago hiras ni rohanasida. (Mat. 13:19-22; Mrk. 4:19) Molo ndang manat hita, arsak ni roha siganup ari boi mambahen ndang marhiras ni roha be di ulaon partondion. Alani i didok Jesus tu siseanna, ”Jaga hamu ma dirimuna, unang sorat rohamuna binahen ni parminumon dohot parmabuhon dohot panarihon di hangoluan on.”—Luk. 21:34.\n4. Aha na mangurupi hita asa mamboto na togu do holongta tu Kristus? (Ida gombar di mula ni parsiajaran.)\n4 Songon si Petrus, tapatudu ma holongta tu Kristus marhite mangkaringkothon ulaon marbarita. Songon dia do carana asa taboto na tongtong hita mangulahon i? Tasungkun ma dirinta: ’Tu ulaon aha do humolong rohangku? Manomba Jahowa do na mambahen ahu sonang manang ulaon na asing?’ Asa boi taalusi sungkunsungkun on, adong tolu bagian na laho taulas na boi mambahen humurang holongta tu Kristus, i ma parkarejoan, hiburan, dohot angka arta.\nUNANG MA PARKAREJOAN NA RUMINGKOT DI NGOLUMUNA\n5. Aha do tanggung jawab ni angka tungganedoli?\n5 Ndang na manjala dengke i ulaon na mansai dihalomohon si Petrus. Diulahon pe i, asa boi do mangan keluargana. Saonari, dilehon Jahowa do tanggung jawab tu tungganedoli asa mangalehon mangan keluargana. (1 Tim. 5:8) Marsitutu do nasida mangulahon on. Alai, boi do karejo mambahen hita marsak.\n6. Boasa karejonta boi mambahen hita marsak?\n6 Gumodang do na mangalului karejo sian godang ni parkarejoan na adong. Marlumba do halak asa mandapot karejo. Godang na mandok ingkon karejo lembur do nasida, nang pe otik gajina. Saonari, godang do perusahaan naeng mambahen barang na denggan alai otik parkarejona. Alani i, pigapiga parkarejo gabe marsak, gale, jala marsahit. Ala godang na mabiar dipakaluar sian karejona, gabe olo ma nasida mangulahon manang aha pe na dipangido tongkena.\nAla halak Kristen hita, ingkon tu Jahowa do hita marsihohot\n7, 8. (a) Ingkon tu ise do hita tongtong marsihohot? (b) Aha do parsiajaran na ringkot na didapot donganta di Thailand taringot karejona?\n7 Ala halak Kristen hita, ingkon tu Jahowa do tongtong marsihohot, ndang tu tongke manang tu ise pe. (Luk. 10:27) Tutu, karejonta boi manggohi na tahaporluhon jala mangurupi hita di ulaon marbarita. Alai molo ndang manat hita, boi do i manegai paralealeonta tu Jahowa. Parrohahon ma pengalaman ni donganta di Thailand. Didok ibana, ”Las do rohangku karejo padengganhon komputer, alai godang do suda tingkingku tusi. Ujungna, ndang adong be tingkingku mangulahon ulaon partondion. Huboto ma, molo lomo rohangku mangkaringkothon Harajaon ni Debata, ingkon hulului do karejo na asing.” Aha do na diulahon ibana?\n8 Dipatorang ibana, ”Dung hirahira sataon mamingkirhon i, manggadis es krim ma ahu di pinggir dalan. Mulana, otik do pangomoanku jala lungun rohangku. Tingki pajumpang dohot donganku sakarejo hian, diparengkeli jala direhei do ahu ala manggadis es krim. Alana, denggan do karejongku tingki padengganhon komputer di inganan na mar-AC. Martangiang ma ahu tu Jahowa, mangido pangurupionNa asa boi martahan jala mangalehon gumodang tingki di ulaon partondion. Dung i, lam denggan ma situasi ni ngolungku. Lam leleng, lam huboto ma songon dia na dihalomohon angka panuhor, jala lam malo ma ahu mambahen es krim. Habis do es krim i hugadis ganup ari. Saonari, gumodang do hepengku sian na karejo padengganhon komputer. On mambahen las rohangku ala ndang marsak songon karejongku na hinan. Na rumingkot, gabe lam jonok do ahu tu Jahowa.”—Jaha Mateus 5:3, 6.\nUmlomo do rohangku mangulahon karejongku sian ulaon partondion?\n9. Songon dia do asa unang gabe rumingkot parkarejoanta di hita?\n9 Diargai jala dipasupasu Jahowa do molo marsitutu hita mangulahon karejonta. (Poda 12:14) Alai ingkon taingot, unang gabe rumingkot parkarejoanta sian ulaon partondion. Tingki mandok taringot haporluon siganup ari, didok Jesus, ”Sai jumolo ma lului hamu harajaon ni Debata dohot hatigoranna, dung i tambahononna do sude angka ondeng tu hamuna!” (Mat. 6:33) Sian dia do taboto molo karejonta ndang gabe rumingkot di hita? Tasungkun ma dirinta, ’Umlomo do rohangku mangulahon karejongku sian ulaon partondion?’ Molo tarimangi sungkunsungkun on, boi ma taboto aha do sasintongna na tahalomohon.\n10. Aha do parsiajaran na ringkot na diajarhon Jesus?\n10 Diajarhon Jesus do na ingkon tajumolohon di ngolunta. Sada tingki, ro ma ibana tu jabu ni si Maria dohot si Marta. Pintor diparade si Marta do sipanganon. Alai si Maria, hundul di jonok ni Jesus jala manangihon pangajarionna. Marungutungut ma si Marta ala ndang diurupi si Maria. Didok Jesus ma tu si Marta, ”Dipillit si Maria do tohap na uli i; ndang sibuaton i sian ibana.” (Luk. 10:38-42) On ma parsiajaran na ringkot na diajarhon Jesus: Unang ma lomo ni rohanta na taharingkothon, asa tongtong togu holongta tu Kristus, ingkon tapillit do ”tohap na uli i”. Lapatanna, ingkon rumingkot do paralealeonta tu Jahowa.\nPANGANTUSIONTA TARINGOT REKREASI DOHOT HIBURAN\n11. Aha do na didok Bibel taringot pasonang roha?\n11 Ala godang ulaonta, ingkon talehon do tingki laho pasonang roha. Didok di Bibel, ”Ndang adong hape na denggan di jolma i, dungkon ni na mangan ibana dohot na minum, jala dipasonang rohana mangihutihut ulaonna hian.” (Pjm. 2:24) Diboto Jesus, ringkot do siseanna asa maradi. Umpamana ala nunga loja marbarita na uli, didok Jesus do tu nasida, ”Sumurut ma hamu, tungkan na suhi an, pahosahon saotik!”—Mrk. 6:31, 32.\n12. Boasa ingkon manat hita manontuhon taringot rekreasi dohot hiburan? Paboa ma pengalaman.\n12 Rekreasi dohot hiburan mangurupi hita laho pasonang roha. Alai, ingkon manat do asa unang rumingkot di hita laho pasonangkon dirinta. Di abad na parjolo, godang do na marpingkir songon on, ”Mangan minum ma hita, ai mate do hita marsogot.” (1 Kor. 15:32) Pamingkirion sisongon on pe adong do saonari. Umpamana, sahalak dolidoli di Eropa Barat ro tu parpunguanta. Alai ala lomo hian rohana tu hiburan, ndang olo be ibana marsaor tu Sitindangi Ni Jahowa. Di pudian ni ari, diboto ma, gabe parohon jea do molo holan hiburan i na diharingkothon ibana. Marsiajar Bibel ma ibana muse, jala dohot marbarita na uli. Dung tardidi, didok ibana, ”Na husolsoli di ngolungku, i ma ala suda godang tingkingku mangkaringkothon hiburan na diparade portibi on. Barubaru on pe huboto, gumodang las ni roha molo mangulahon na dihalomohon Jahowa.”\n13. (a) Boasa ndang denggan molo pagodanghu hiburan dohot rekreasi? Bahen ma tudosan. (b) Aha do na mangurupi hita asa unang rekreasi dohot hiburan na rumingkot di hita?\n13 Ingkon boi do hiburan mambahen las rohanta jala margogo muse. Alani i, sadia godang do tingki na talehon tusi? Tapingkirhon ma on. Godang do na lomo rohana mangallang kue dohot bonbon. Alai, molo jotjot hita mangallang sisongon i, boi do hita gabe marsahit. Asa tongtong sehat, ingkon taallang do sipanganon na denggan tu dagingta. Suang songon i, molo gumodang tingkinta tu hiburan dohot rekreasi, on manegai paralealeonta tu Jahowa. Alani i, sadia godang do tingki na boi talehon tu hiburan? Sada cara na boi taulahon, i ma mangalehon tingkinta saleleng saminggu jala manurat piga jom do taulahon ulaon partondion, songon marpungu, marbarita, jala marsiajar Bibel di saminggu i. Dung i, tasurat ma muse piga jom do talehon tingkinta di saminggu i tu hiburan, songon marolahraga, manonton TV, manang margame. Molo tabandingkon dua daftar i, porlu do tapadenggan caranta mamangke tingki?—Jaha Epesus 5:15, 16.\n14. Aha do na mangurupi hita asa boi mamillit rekreasi dohot hiburan na denggan?\n14 Dipaloas Jahowa do hita mamillit hiburan na tahalomohon, jala tungganedoli ma na mamillit hiburan na pas tu keluargana. Marhite Bibel, dilehon Jahowa do prinsip na patuduhon pamingkirionNa tu sadasada ulaon. On mangurupi hita mamillit na denggan. * ”Silehonlehon ni Debata” do hiburan na denggan. (Pjm. 3:12, 13) Marasingasing do sipilliton ni halak taringot hiburan. (Gal. 6:4, 5) Alai, hiburan aha pe na tapillit, ingkon manat do hita. Jesus mandok, ”Ai ia disi artam, disi do roham!” (Mat. 6:21) Holong ni rohanta tu Jesus Kristus mangonjar rohanta asa patuduhon Harajaon ni Debata do na taharingkothon di ngolunta marhite parniulaonta, pamingkirionta, dohot pangkataionta.—Plp. 1:9, 10.\nUNANG MA ARTA NA RUMINGKOT DI HAMU\n15, 16. (a) Songon dia do roha na holongan di hepeng boi gabe jorat di hita? (b) Aha do poda na dilehon Jesus taringot angka arta?\n15 Saonari, lomo do roha ni halak manuhor angka barang na baru, songon baju, handphone, komputer, dohot na asing. Dirajai holongan di hepeng dohot arta do nasida. Ala naung gabe halak Kristen, aha do na rumingkot di hamu? Rimangi ma: ’Gabe suda do tingkingku mamingkirhon mobil manang baju na baru sian mangalehon tingki paradehon na diulas di parpunguan? Pasibukhu do ahu gabe ndang jotjot martangiang dohot manjaha Bibel?’ Molo ndang manat, boi do gabe rumingkot roha na holongan di hepeng sian holong ni rohanta tu Kristus. Tarimangi ma na didiok Jesus, ”So tung hisapan hamu di arta.” (Luk. 12:15, Bibel siganup ari) Boasa didok songon i?\nMolo hamoraon manang arta do na rumingkot di hita, ndang boi talehon na dumenggan tu Jahowa\n16 Jesus mandok, ”Ndang haoloan sada halak dua induk.” Didok muse, ”Ndang haoloan hamu Debata rap dohot Mammon (Hamoraon)!” Lapatanna, molo hamoraon manang arta do na rumingkot di hita, ndang boi talehon na dumenggan tu Jahowa. Didok Jesus do muse pangkorhonna, i ma ”hosomanna do na sada, haholonganna do na sada nari” jala ”hombaranna do na sada, toisanna do na sada nari”. (Mat. 6:24) Ala mardosa dope hita, ingkon marsitutu do mangalo ”hisaphisap ni dagingta”, dohot ma i roha na holongan di hepeng.—Eps. 2:3.\n17. (a) Boasa adong na maol pasidingkon roha holongan di hepeng? (b) Aha do na mangurupi hita pasidingkon roha holongan di hepeng?\n17 Saonari, godang na mangkaringkothon lomo ni rohana dohot hasonangan. Gabe maol ma nasida pasidingkon roha na holongan di hepeng. (Jaha 1 Korint 2:14.) Ala nunga asing pamingkirion ni nasida, maol ma paimbarhon dia na sala jala dia na sintong. (Heb. 5:11-14) Ujungna, lam humolong ma roha ni nasida di hepeng. Molo lam godang na didapot, lam godang ma na dihalomohon muse. (Pjm. 5:9) Boi do tapasiding roha na holongan di hepeng molo tajaha Bibel. (1 Ptr. 2:2) Ala dirimangi Jesus taringot bisuk na sian Jahowa, boi ma ibana manjua elaela ni Sibolis. (Mat. 4:8-10) Saonari pe, asa boi tapasiding roha na holongan di hepeng, ingkon taihuthon do poda ni Jahowa. Molo taulahon on, nunga tapatudu na humolong do rohanta tu Jesus sian angka arta.\nAha do na rumingkot di ngolumuna? (Ida paragraf 18)\n18. Aha do na laho ulahononmuna?\n18 Tingki disungkun Jesus tu si Petrus, ”Humolong do roham di Ahu sian angka on?”, didok Jesus ingkon diharingkothon si Petrus do paralealeonna tu Jahowa. Lapatan ni goar ni si Petrus, i ma ”Sada Batu”. On tarida sian parange ni si Petrus na denggan jala togu songon batu. (Ul. 4:5-20) Saonari, lomo do rohanta asa tongtong togu holongta tu Kristus. Alani i, unang ma rumingkot karejo, hiburan, dohot angka arta di ngolunta. Molo taulahon i, sarupa ma hita songon si Petrus na mandok, ”Tuhan; diboto Ho do holong ni rohangku di Ho.”\n^ par. 14 Ida ma artikel ”Apakah Rekreasi Saudara Bermanfaat?” di Menara Pengawal 15 Oktober 2011, halaman 9-12, paragraf 6-15.


BORAS SI PIR NI TONDI | Raja Mandidang Sitorus\n« Virus Influenza A H1N1 merambah pesantren\nBeberapa Pengertian Pokok Dalam Adat Perkawainan Batak »\nJuly 27, 2009 by Sampe Sitorus,SE (A. Hitado Managam)\nBoasa di dok halak Batak boras sipirnitondi? Jala sude do boras na gabe sipirnitondi? Hatorangan najempek sian angka natua-tua, di nauju i godangan manduda tangan dope nasida, nang pe naung adong losung aek dohot gumpar. Dipasuhi nasida do boras botana i, ima muse diosas nasida (hasil tumbukan yang terbaik di pisah dan di simpan tersendiri).\nMolo adong ualon pesta di halak Batak dibahen ma boras i tu pinggan di padomu dohot angka donganna songon naung tarsurat ditingki pesta unjuk i. Disahalahon raja do (disahalahon lapatanna ditangianghon tu Mulajadi), ipe asa margoar sipirnitondi. Tung godang pe boras di angka partiga-tiga, ndang digoari i sipirnitondi.\nJadi boa nama si nuaeng on ? Boras na biasa ta jomput dohot ta bahen tu pinggan jotjotan na tatuhor sian warung tingki laho tu ulaon na ma, jala ala naung Kristen hita dang masa be di sahalahon (tangianghon tu Mulajadi).\nAlusna ta makna i ma i gabe Parbue Pir manang Parbue Gabe jala ta pasahat ma i marhite tangiang tu Amanta Debata Pardenggan Basa asa di pasu-pasu hita saluhutna.\nAngka natua-tua mandok: Molo manjomput sipirnitondi (Parbue Pir) tu na niupa do parjolo jomputon, alana ibana do umbahen di patupa ulaon i. Ipe asa tu na manjomput i, dungi di saurhon ma muse tu natorop. I ma namargoar parbue liat-liat asa liat gabe, liat horas.\nDasar pemikiran : ingkon pir (togu) do tondi ni na naeng pasahathon sipirnitondi (Parbue Pir) baru pe boi ibana pasahathon.\non November 5, 2012 at 1:31 am | Reply Parlin Manalu\nMauliate ma lae di pemaparan muna.mengenai parbue pir napasahathon sai diginjang ni partuturon do. jadi pangidoan doi tu amanta Debata asa dipargogoi jiwana. dang pola masalah tu naniupai ma parjolo.


BANGSO BATAK MYCULTURED: Rumang dohot ruhut ni ulaon Mangain\nMolo hira ulaon na mangihut muse i ma angka di panghataion. Molo tung adong pe angka hata na masisungkunan sian hasuhuton na mangain anak i, alai ianggo hata pasu-pasu dohot hata gabe-gabe ingkon sian hula-hula dohot horong ni tulang do. Jala mangampu ma muse suhut. Songon di ulaon Mangain Boru, mardalan do pasituak na tonggi tu angka hula-hula dohot tulang nang di ulaon Mangain Anak.Dung hantus jala marune saluhutna i ditutup ma ulaon i marhite-hite ende huria dohot tangiang.\nSongon tambahan muse, molo ulaon na mangihut hira sarupa do tu ulaon na somal. Jala ulaon pesta unjuk dibahen ma alap jual, pihak parboru ma paradehon dohot patupahon angka na hombar tu si.Na naeng dohonon muse di son, adong do ulaon Mangain Anak na hira maol diantusi, manang adong sungkun-sungkun ni angka dongan na hira maol alusan.\nLabel: ADAT, MYCULTURED, SASTRA, SEJARAH


Urat Tua Marganda: JAMITA MINGGU 08 MEI 2011\nPARMAHAN NA DENGGAN\nEvangelium: Yehezkiel 34:11-19\n34:12 * Songon pangalului ni parmahan di punguanna di ari uju di tongatonga ni birubirunna angka na mampar i ibana, suang songon i ahu mangalului birubirungku sogot, jala paluaonku nasida sian saluhut inganan parserahannasida i, * uju di ari ombun dohot haholomon marimpotimpot.\n34:14 Di * jampalan apala na lomak ahu marmahan nasida, jala di atas dolok angka na timbo di Israel parudamannasida, disi ma mangulon nasida di parudaman na denggan, jala jampalan apala na lomak jampalanna di atas ni angka dolok ni Israel.\n34:17 Alai anggo tu hamu ale birubirungku songon on do hata ni Tuhan Jahowa: Ida ma, ahu ma manguhum * di holangholang ni birubiru martimbangkon birubiru, tole birubiru tunggal martimbangkon hambing tunggal.\nMolo tataringoti Parmahan, tontu sahali adong ma na pinarmahanna. Ulaon ni Parmahan ima mangaradoti angka na pinarmahanna asa unang mago, unang marserak, jala dapotan jampalan na lomak. Boi do ra tapatudos parmahan dohot uluan di sada inganan, isarani uluan ni Negara manang huria. Taringot tusi do nanaeng dipatuduhon turpuk on tu hita, uluan na digoari parmahan dohot rakyat/ruas na digoari biru-biru. Mansai tangkas do na nidok ni panurirang Hesekiel on tarida di ngolunta siap ari.\nDebata do na pasahathon nagka biru-biruNa i asa diparmahani. Alai adong do parmahan i na so mangaradoti angka biru-biruna. Adong na marsahit alai ndang diubati, adong na mago alai ndang dilului, na marserak ndang dipapungu, na mauas male dang diboan tu aek nation dohot jampalan na lomak. Ima angka parmahan na so mangulahon ulaonna dohot denggan, gabe dibuat nampuna biri-biru i ma angka biru-biruNa. Asa gabe didok : “Ida ma, ahu, apala ahu sandiri usouso sogot di birubirungku, jala luluanku nasida…., Luluanku ma na mago i, jala mulak boanonku na tardempar i, jala lilitanku do na mabugang i, jala pargogoanku do na marsahit i; alai anggo na mokmok i dohot na gogo i siaphononku do, ahu sandiri tahe marmahansa marhitehite uhum”.\nTung mansai marsak do Debata alani angka jolma naung dipillitNa gabe uluan manang parmahan. Alani aha?\nParmahan ima naung dilehon tugas dohot tanggung laho manguluhon angka ruasna. Dibagasan jaman si nuaeng on, godang do Negara/wilayah/instansi/lembaga/gereja na niuluhon ni sasahalak asa denggan mardalan angka ulaon dohot parngoluon ni angka na niuluhonna. Alai molo tabereng aha do na masa, tung mansai godang do uluan na so mangula hombar tu tugas dohot tanggung jawabna, adong ma on na terlibat korupsi, kesewenang-wenangan, mementingkan diri sendiri dohot kelompokna. Ndang dipardulihon be angka rakyat/ruas na niuluhonna. Hapogoson lam martamba, parsahiton lam godang, kejahatan merajalela, dna. Ndang adong be sihirimon sian parmahan na di portibion. Alani do masihol jolma i di figure parmahan na denggan, na boi mamboan jolma i tu kesejahteraan (pemerintah) dohot mamboan jolma i tu hadameon dohot panghiriomon partondion (gereja)..\nAlai di pihak lain adong do angka biru-biru i na “menjilat” asa dilehon parmahan di nasida “keistimewaan” sian na asing. Gabe masa ma kolusi dohot koalisi tu na so denggan.\nTu angka biru-biru na songon i, ingkon Debata sandiri ma na marmahani. Jala unsatonNa ma tohonan sian parmahan i. Ai sian Debata do ro tohonan i. Alani ingkon dirajumi sude uluan do, na sian Debata do haroroan ni saluhut huaso na adong di Ibana.\nGok holong ni roha ni Debata do portibion, alai molo dang dihangoluhon jolma holong i, gabe rimas ma Debata. UhumonNa ma nasida hombar tu na niulana, gabe Panguhum ma Jahowa di tonga-tonga nasida. Alai tu angka na manghaholongi Ibana, hot do asi ni rohaNa, asa didok : “Luluanku ma na mago i, jala mulak boanonku na tardempar i, jala lilitanku do na mabugang i, jala pargogoanku do na marsahit i; alai anggo na mokmok i dohot na gogo i siaphononku do, ahu sandiri tahe marmahansa marhitehite uhum”. Na mokmok dohot na gogo marlapatan angka na sukses alani kolusi, korupsi dohot dohot koalisi na mementingkan diri dohot kelompok, Debata ma marmahan nasida dibagasan uhum (Pengadilan).\n- Asa saluhut uluan di bangso manang huria pe, ingot be ma na sian Debata do jabatan/pangkat/tohonan in a mangalehon mandat, alani ingkon dipertanggung jawabkan do i tu mandataris ima Jahowa Debata.\n- Adong do sitiruon songon parmahan na denggan, ima Kristus Jesus na olo mate tarsilang humophop biru-biruNa. Alani songon tanda manghaholongi Debata parmahani angka biru-biru na dipasahat tu hita. Songon na nidok ni Tuhan Jesus tu si Petrus : “Parmahan i ma angka birubirungku!”\n- Antong hita pe, angka biru-biru ni Debata, taoloi ma Parmahan na denggan i, unang hita manimbil sian dalanNa, tangihon ma panjouonNa, bege ma hataNa, ihuthon ma Ibana, asa dapot hita hangoluan di portibion dohot hangoluon sogot na hot ro di saleleng nilelengna. AMEN